Ettemu ku lw’e Ntebe; Kkamera ziraze entambula y’emmotoka y’abagenziSsemaka\nKKAMERA za poliisi ziraze ebyaliwo mu kiro mwe baakubidde omukazi n’omusajja amasasi ku luguudo olupya olwa Ntebe Express Way ne babattirawo.\nEmmotoka mwe baabattira yeetawula ku luguudo olwo enfunda nnya era oluvannyuma n’esimba ku lutindo lw’e Nambigirwa, abatemu we battira Joshua Nteireho Rushegyera n’omukazi Merina Kamikazi Tumukunde.\nOmwogezi wa poliisi mu ggwanga, Fred Enanga yagambye nti okunoonyereza okukoleddwa kulaga nti Joshua ne Merina amasasi gaabakubwa bukubwa, tewali kabonero konna kalaga nti be beekuba amasasi ng’abamu bwe babadde bakiteebereza.\nEbiwundu ebyasangiddwa ku mulambo, poliisi kwe yeesigamye okukakasa nti omutemu yabalumba bulumbi n’abakuba ng’ali mu kabanga katonotono okuva ne we baali.\n“Twagala okumenyawo ebiyitihhana nti Joshua ne Merina bandiba nga be betta kuba okusinziira ku biwundu by’amasasi ebiri ku mirambo biraga nti waliwo eyabakuba amasasi mu kiseera kino anoonyezebwa.” Enanga bwe yagambye.\nYagambye nti abeekebejjezza emirambo gy’abagenzi baazudde nti Merina essasi lya mukwata ku ludda olwa ddyo ku nsingo ne lifulumira ku ludda lw’ettama olwa kkono ate ye Joshua essasi lyamukwasa ku ludda lw’ettama erimu ne lifulumira ku ludda olulala nga tekisoboka muntu kwekuba yekka essasi ku ttama; yadde nga yasangibwa n’emmundu.\nEnanga yagasseeko nti engeri mmotoka gye yasangibwamu eraga nti wandiba nga waliwo abaagiyimiriza kuba yasangibwa eyimiridde nga n’amataala kwegali era ng’etokota ekiraga nti wandiba nga waliwo eyabayimiriza n’akuba amasasi 3 nga ku gano erimu yalikuba omukazi ate eddala n’alikuba omusajja eyali alabika ng’eyali agezaako okudduka.\nOkumanya ebisinga kw’ebyo, bagenda kwongera okwetegereza ebifaananyi bya kkamera ebirala okulaba oba banaafuna ekiraga engeri emmotoka gye yayimirira n’abaakuba amasasi.\nKKAMERA ZIRAZE ENTAMBULA Z’EMMOTOKA MWE BAABATTIDDE\nEnanga yagambye nti kkamera bbiri ez’oku luguudo lwa Ntebe Expressway okuli ey’e Kajjansi ne Ntebe ziraga nti mmotoka Joshua gye yali avuga Prado TX nnamba UAW 543B zagikwata emirundu ena wakati w’essaawa 2:00 ez’ekiro n’essaawa 4:30 ez’ekiro ky’Olwokutaano.\nYagambye nti okuzuula kino baamaze kwekenneenya n’okutunula ku kkamera ne bazuula nti emmotoka eno yasooka n’eraga ku lw’e Ntebe, n’emala n’ekomawo ate oluvannyuma n’eddayo e Ntebe ate n’emala n’ekomawo era ku mulundi ogwogukuna, gye baagenda gye baafunira obuzibu nga bali ku lutindo lw’e Nambigirwa.\nEnanga yategeezezza nti kyandiba nga Joshua bwe yava ku Millennium Hotel e Zzana yasalawo okukozesa oluguudo lwa Ntebe Express nga kirabika waliwo eyamukubira essimu amusange wabula poliisi n’ezuula emirambo ku lutindo lwa Nambirigwa oluvannyuma.\nYagambye nti poliisi yakikakasizza nti Joshua yali agenda kugula mmotoka ekika kya Harrier ku Robert Ssuubi era nga ku lunaku olwo yali waakusasulako obukadde 25 nga n’ensawo ssente mwe zaali poliisi yagifunye.\nYagasseeko nti poliisi era yayongedde okunoonyereza n’ekwata abaserikale abalala babiri okuli Wilson Atwijuka ne Mugoto nga bano bakkiriza munnaabwe Davis Taremwa okubaleka ku mulimu n’agenda okuwerekera ku Joshua kyokka abaserikale abo ne batabuulira ku bakama baabwe nti munnaabwe avudde ku mirimu emitongole. Taremwa ye yasoose okukwatibwa.


Bukedde Online - Eby'okutta Kaweesi biranze; Waliwo bofiisa abasongeddwaako\nEnsonga za Kayihura zizzeemu akasattiro\nAmagye gatadde akazito ku yali akulira Flying...\nABAJULIZI mu musango gw’okutta Andrew Felix Kaweesi babatutte ne babalaga abaserikale abaakwatibwa okukakasa nga beebo abatuufu be balumiriza okwenyigira mu kutemula Kaweesi.\nEnsonda zaategeezezza nti omu ku bajulizi yasonze ku baserikale basatu b’agamba nti beetaba mu lukiiko olwakuba pulaani y’okutemula Kaweesi. Omujulizi naye mu lukiiko olwo yalimu.\nOmujulizi omulala yasonze ku baserikale babiri b’alumiriza nti yabalaba nga bakedde mu kifo oluvannyuma we battira Kaweesi e Kulambiro. Kaweesi yattibwa nga March 17, 2017 nga yaakasimbula mu maka ge e Kulambiro. Yattibwa ne dereeva we Godfrey Mambewa n’omukuumi we Kenneth Erau. Kigambibwa nti ku lunaku Kaweesi lwe yattibwa, waliwo omuserikale ali mu kibinja kya Flying Squad eyakeera ewa Kaweesi ku geeti ng’avuga pikpiki n’ayogera n’abakuumi ba Kaweesi.\nOluvannyuma yagivuga n’agisimba mu kifo awattirwa Kaweesi era yamalawo akaseera ng’aliko gw’anyumya naye (ono yategeerekese nga yali muserikale). Kigambibwa nti emmotoka ya Kaweesi bwe yatuuka abantu bano we baali omu ku baserikale n’agiyimiriza kubanga baali bamanyiganye ne Kaweesi, olwo ne balyoka bamutemula.\nEkitongole kya ISO n’ekya CMI baakwata abaserikale okuli Herbert Muhangi eyali aduumira Flying Squad, Moses Kasibante olumu eyeeyita Kasiba, Martin Kimbowa ne Abel Kitagenda.\nKyokka tekyategeerekese baani ku bofiisa abajulizi be baasonzeeko. Wabula Kitagenda bwe yakwatibwa gye buvuddeko kyategeezebwa nti ye yakeera ewa Kaweesi ate munne Kimbowa ne kitegeezebwa nti waliwo obujulizi obulaga nti yavuga emu ku pikipiki ezaakozesebwa abatemu.\nKigambibwa nti waliwo omujulizi agamba nti yalaba Kitagenda mu mu kifo we battira Kaweesi. Kigambibwa nti waliwo enkiiko ezenjawulo ezaateesa ku kutta Kaweesi nga zituula ku woteeri e Lugogo.\nOlukiiko olwasembayo lwatuula ku Lwokuna nga March 16, olwo Kaweesi n’atemulwa enkeera. Kigambibwa nti muninkini wa Kaweesi, Christine Mbabazi Muhoza yali mu nkiiko zino era agenda kuba omu ku bajulizi mu musango guno. Mu kiseera kino akuumibwa magye mu maka ge e Lungujja. Mbabazi yasooka kwegaana bw’atalina ky’amanyi ku bya kutta Kaweesi.\nKyokka ensonda mu ISO zaategeezezza nti bwe yalabye nga banne bwe baali babakutte n’akkiriza okuba omujulizi mu musango guno abalumirize. Okutwala abajulizi okubalaga abagambibwa okwenyigira mu kutta Kaweesi gwe gumu ku mitendera emikulu mu musango guno era guyitibwa “Identification Parade”. Omutendera omulala gwabaddewo wiiki ewedde, aba ISO bwe baatutte abajulizi e Kulambiro we battira Kaweesi okulaba ng’obujulizi bwabwe bukwatagana ne bye baalaba (Scene reconstruction).\nBABATWALA DDI MU KKOOTI? Aba ISO baategeezezza nti ssinga gubadde musango mulala, fayiro zandibadde zikwasibwa poliisi ne zongerwayo eri omuwaabi wa Gavumenti ne bavunaanibwa.\nKyokka omusango guno muzibu kubanga gulimu abanene mu poliisi. Kyetaagisa okuddamu okwekenneenya obujulizi bwonna obutalekaawo muwaatwa. Kino kiri bwe kityo kubanga Kaweesi yagenda okuttibwa nga waliwo abantu bangi abatutumufu abatemuddwa okuli Maj. Mohammed Kiggundu, Joan Kagezi ne Bamaseeka.\nEnsonda zaagambye nti ssinga kikakasibwa ng’abaserikale be batta Kaweesi, kijja kuggulawo okubuuliriza okupya mu misango gy’okutemula abantu abaasooka okuttibwa okuli ne Bamaseeka okukakasa ng’abaserikale ba poliisi tebalina kakwate mu butemu obwasooka.\nMUNINKINI WA KAWEESI Kigambibwa nti Mbabazi okukkiriza okuba omujulizi mu musango guno yamaze kukakasa nti oluvannyuma lw’okutta Kaweesi, waaliwo pulaani naye okumutemula kubanga y’omu ku abo abatemu be beekengera okubalonkoma. Nti ono baalina kumutemulira Rwanda wabula ISO bwe yamanya n’eyingirawo n’emukuumira mu nnyumba okumulemesa okugenda e Rwanda ku lugendo lwe yali ategese.\nOkutya kwa ISO kwava ku kukizuula ng’omuvubuka makanika eyalaba ebyaliwo nga Kaweesi atemulwa yeetwala ku poliisi okuwa amawulire agayinza okugiyamba okukwata abatemu, kyokka yatuukira mu mikono gya boofiisa abagambibwa okwenyigira mu butemu era ne bamwekyusiza n’akwatibwa.\nOluvannyuma omuvubuka ono Mukwasi baamusalako omutwe, omulambo ne gusuulibwa e Masaka.\nDayirekita wa ISO, Col. Frank Kaka Bagyenda mu October wa 2017 yategeeza nti yali akizudde nti, waaliwo olukwe lw’okutta Muhoza kubanga yalina obujulizi obwamaanyi ku batta Kaweesi. Ensonda zaategeezezza nti Muhoza yakoze sitatimenti mwe yategeerezza nti, eggulo limu, yali ne Kaweesi ne bagenda ku lusozi e Sseguku mu kusaba.\nBambega ba Bungereza balaze ebintu 7 kwebagenda okusinziira okuttukiza omusango gwa Kaweesi\nLwaki Kayihura tebamuvunaanye bya Kaweesi


Laba ekyabadde ku ssomero lya Hana nga Katikkiro...\nOmukambwe wa Iran, Ayatollah Ali Khomeini aweerezza obubaka obwogera ku lulumba luno n’agamba:\nTwagala ensi yonna ekimanye nti Iran terina ky’etya. Tunyweredde ku bye twasalawo okukuba Amerika n’eggwanga lyonna erinekiika mu kkubo lyaffe.\nObulumbaganyi bwakoleddwa mu kiro kya Ssande, ebikompola munaana eby’ekika kya Katyusha enkola ya Russia bwe byakubiddwa mu nkambi y’amagye ga Amerika n’aga Iraq eyitibwa Balad Joint airbase, eyeesudde mayiro 50 mu bukiika kkono\nEnkambi eno erimu abaserikale 1,500 esinga kukozesebwa mu kutendeka abajaasi ba Iraq era ekiriko ne ggalagi obwaguuga ey’ennyonnyi ennwaanyi naddala ekika kya F-16 aircraft.\nEkitebe kya Amerika eky’Ebyokwerinda ekya Pentagon kitegeezezza nti tewali mujaasi\nBuno bwe bulumbaganyi obw’omulundi ogwokubiri nga Iran esomooza Amerika.\nObulumbaganyi obwasoose bwakoleddwa mu kiro ekyakeesa Olwokusatu oluwedde ku nkambi za Amerika bbiri- ey’e Ain al-Asad mu ssaza ly’e Anbar n’etterekero ly’ebyokulwanyisa mu kitundu ky’e Erbil mu Iraq.\nbwabwe tebulina kye bwakola era obumu n’okwabika bwalemwa okwabika ate obwayabika tebwasimula wadde akayinja mu ttaka mu nkambi za Amerika n’olwekyo baamala biseera byabwe.\nObulumbaganyi obwo, Iran yabukola okwesasuza okutta omuduumizi w’amagye w’ekibinja kya bamuntusolo ekya Quds Forces Gen. Qassem Soleimani eyakubwa mizayiro za Amerika zimutasubwa nga January 3, bwe yali mu luseregende lwa mmotoka ng’ava ku kisaawe ky’ennyonyi mu kibuga Baghdad gye yali yaakatonnya ng’ava mu Syria.\nGen. Soleimani yattibwa ne munnamagye wa Iraq, Abu Mahdi al-Muhandis ng’ono muduumizi w’ekibinja ekyomutawaana ekya Hashd al-Shaabi ekiwagirwa Iran\nMu lulumba lw’oku Ssande, Iran yeeyambisizza ebikompola bya Katyusha so nga mu lulumba olwasooka Iran yeeyambisa mizayiro za bika bibiri; Fateh-110 ne Qiam1 nga zino ze zimu ku mizayiro Iran z’esinga okwesiga era nga zaakubwa okuva munda\nWabula mu lulumba lw’oku Ssande, ebikompola byakubiddwa okuva mu kitundu ky’e Fadhlan mu disitulikiti y’e Dujail mu pulovinsi y’e Salahuddin esangibwa mu bukiika kkono bwa Iraq.\nOmwogezi w’ekitebe ekya Pentagon, Rebecca Rebarich yalabudde Iran okukomya effujjo lyabwe n’agamba nti Amerika etandise okunoonyereza okuzuula ebyabadde n’oluvannyuma ensi egenda kumanya ekibonerezo Iran gy’egena okufuna.\nObulumbaganayi bw’akoleddwa nga tebusuubirwa kubanga Iran eri kasattiro olw’amawanga agenjawulo agagiri obubi oluvannyuma lwa mizayiro zaayo okukuba ennyonyi ya Ukraine n’efiiramu abantu 176 ng’abasinga nzaalwa z’e Canada.


Bukedde Online - Poliisi ezzeemu okukwata Lwakataka n'emuggalira\nPoliisi ezzeemu okukwata Lwakataka n'emuggalira\nAbazungu beekiise mu yawangudde e Congo\nKatikkiro asoomozezza abasiraamu ku by'oku...\nPOLIISI e Mukono ekutte n'eggalira omuvuzi w'emmotoka z'empaka, Ponsiano Lwakataka, ng'emuvunaana okumenya ebizimbe n'okwonoona ebintu ebiri ku ttaka ly'akaayanira n'abatuuze e Kiwanga - Lwanda mu divizoni y'e Goma mu Munisipaali y'e Mukono.\nLwakataka yakwatiddwa ku Lwomukaaga oluvannyuma lw'abatuuze abaakulembeddwa Joseline Namanya okumuwawaabira.\nBukedde yasanze Lwakataka ku poliisi e Mukono mu kifo we basunsulira abasibe ng'atudde ku katebe wamu n'abamu ku banne abaabadde bazze okumulaba ng'ayambadde essaati emyuufu nga mulimu obukuubo obweru, empale ya Jean, ssaako n'obusitookisi era oluvannyuma lw'okwogerako ne banne yazziddwaayo mu kaduukulu.\nKigambibwa nti ku Lwomukaaga ku ssaawa 10.00 ez'akawungeezi, Lwakataka ne banne abakyanoonyezebwa baalumbye ekikomera kya Namanya ne bakikoona.\nOkusinziira ku Anthony Logonvu, omu ku balina poloti ku ttaka lino, Lwakataka ly'akaayanira, yagambye nti ettaka lino lyali lya mugenzi Antonio Kiggundu nga lyali liweza yiika bbiri kyokka bwe yafa nnamwandu Goretti Nannonzi ne bamulekwa, baasalawo okutunda ettaka lino nga yiika emu baagiguza George William Kaawaayo ate eddala ne baliguza Misuseera Mukasa.\nLugonvu yagambye nti mu 2013, nnamwandu yamuguza wabula ng'okuva lwe yagula tafunanga mirembe nga buli kiseera abeera mu kkooti ssaako ne poliisi nga bamuloopye, kyokka ekyennaku bwe yagenda e Kibuli bamuggyako sitetimenti wabula nga tewali musango gwamuggulwako ng'era bwe kyali ne ku poliisi e Mukono.\nBaamukozesa sitetimenti wabula fayiro bwe yagenda ew'omuwaabi wa Gavumenti n'agigoba. Lungonvu annyonnyoddenti baatuuka n'okugenda ku CPS e Kampala nga December 10, 2018 ne batuula mu lukiiko n'omudumizi wa poliisi mu Kampala Metropolitan Moses Kafeero eyasaba Lwakataka okufuna ebiwandiiko bya kkooti ebirala kubanga bye yalina byali biweddeko era ne bamulabula obutaddamu kusaalimbira mu kifo ekyo.\nYagambye nti ettaka Lwakataka ly'akaayanira ssi lirye wabula lyali lya kitaawe wa Lwakataka omuto, omugenzi Kiggundu nga nnamwandu n'abaana baasalawo okutunda ebintu byabwe nga bakkiriziganyizza, ekintu ekitaasanyusa Lwakataka n'atandiika okukaayana.\nJoseline Namanya ng'ono gwe baayonoonedde ekikomera yategeezezza ng'ensonga za Lwakataka n'ekifo bye yagula bwe byamutuuka edda ku mutima era nga talina bingi by'asobola kwogera kyokka n'akakasa nga bwe bagguddewo omusango ku poliisi e Mukono era mu kiseera kino n'omusibe gyakumiirwa. Namanya yategeezezza nti poliisi okuva e Mukono etuuse mu kifo kino okwekenneenya embeera n'ebaako by'ezuula.\nLwakataka ne banne abaamazeemu omusubi bagguddwaako omusango gw'okwonoona ebintu ku fayiro nnamba SD: 88/12/1/2019 ku poliisi e Mukono. Wabula kaweefube w'okwogerako n'aduumira poliisi y'e Mukono, Rogers Sseguya, agudde butaka oluvannyuma lw'okutuuka ku ofiisi ye nga taliimu ate nga n'essimu ze tuzigezezzaako nga takwata.\nTtiimu ya Uganda eya softball egenda Canada\nUganda ekutte kyakubiri mu Badminton wa africa


Bukedde Online - Nkoyoyo ayogedde ku musambwa e Namirembe\nNkoyoyo ayogedde ku musambwa e Namirembe\nMuseveni akambuwadde ku bya Gen. sejjusa\nLugazi awuumye ng'Omusumba Kakooza atuuzibwa\nAdded 4th January 2015\nBannaddiini mu Kkanisa ya Uganda baanukudde eyaliko Ssaabalabirizi wa Uganda Henry Luke Orombi eyategeezezza nga Namirembe awali ekitikkiro ky’Ekkanisa ya Uganda, bw’alimu emisambwa.\nSsaabalabirizi wa Uganda eyawummula Luke Orombi, yategeezezza nti emisambwa gino gyamulumbagana ebbanga lye yamala ng’abeera e Namirembe ng’alwanagana nagyo ng’akozesa amaanyi g’essaala.\nOrombi yawadde obujulizi buno bwe yabadde abuulira Abakristaayo mu kusaba okw’okumalako omwaka ku Lutikko e Namirembe.\n“Emisambwa gino nagirabanga era gyalabikiranga mu kkapa ezirugavu. Kkapa eno yayingiranga ennyumba yange n’ezaala n’obwana, kyokka nga waliwo endala eyalyanga obwana buno. Lumu yayingira mmotoka yange n’ekutula waya zonna mu yingini era bwe twasaanukula boneti y’emmotoka twasangamu ebyoya bya kkapa nga waya zonna yazikutudde.\nNalagira omukozi w’awaka agikube agitte era bwe yaleeta enkumbi okugikuba enkumbi yakwasa jjinja eryetondekawo amagu ago kkapa n’edduka.\nAbaana bange baatandika okugiyigga okutuusa lwe bagitta, kyokka olwafa ate endala egifaananira ddala n’ejja n’egezaako okuyingira enju. Twasaba essaala nnyingi omusambwa guno ne gudduka.\nOrombi yakubirizza abakulembeze mu kkanisa okwenyigira ennyo mu kusaba n’okusiiba. “Tetusobola kusaanyaawo musambwa ku kasozi Namirembe nga waliwo obunafu n’obukoowu mu Kkanisa,” Orombi bwe yakaatirizza.\nAbalabirizi kye bagamba\nSsaabalabirizi eyawummula Mpalanyi Nkoyoyo agamba: Nabeera e Namirembe, okuva mu 1976 okutuuka mu 1981, ate ne nzirayo mu 1995 okutuuka mu 2004. Sirabanga musambwa gwonna e Namirembe.\nEnnyumba Ssaabalabirizi Orombi mwe yasulanga nze nagizimba era nagisulamu okumala emyaka 10 naye saalabayo musambwa gwonna. Ekiriwo kiri nti e Namirembe twalyanga ebintu bingi, emmere n’erema ne tusuula olwo kkapa n’emmese ne zijja okulya bye tusudde.\nOrombi ng'anyonnyola ku musambwa ogugambibwa okubeera e Namirembe\nOluusi, emmese zaayingiranga mu nnyumba ne zeekweka mu galagi, kino kitegeeze nti kkapa nga zijja okuyigga emmese buli wamu okuzirya, emmese nga zeekweka mu mmotoka, era nze nkakasa emmese zino ze zaalya waya z’emmotoka kuba zo emmese mwe zeekwekanga olwo kkapa n’egenda mu mmotoka okuziyigga.\nEkirala abantu abamu bamanyi okweraguza, obwongo bwabwe ne buyingiramu ebirowoozo ebikyamu nga buli kye balaba bakirabamu emisambwa oba emizimu noolwekyo oyo agamba nti alaba omusambwa asaana abuuzibwe annyonnyole era akakase abantu nti ddala ky’alaba musambwa.\nOmulabirizi Samuel Balagadde Ssekkadde- Ono yali Mulabirizi w’e Namirembe okumala emyaka 15: “Ebbanga lyonna lye namala e Namirembe saalabayo musambwa naye kkapa zo nazirabanga. Zajjanga okulya emmese n’emmere ey’obunkunkumuka ne zigenda.\nSsaabalabirizi Orombi nnali muliraanwa we naye teyahhambako nti waliwo emisambwa egyamutawaanyanga. Omanyi abantu abamu wadde nga bambala amaganduula bamanyi okulowooleza mu misambwa okusinziira gye baba bakulidde naye nze sirowooleza mu misambwa. Bwe nali omwawule nayokya amasabo mwenda kwossa n’ebyawongo.\nEkirala tulina okwawula Namirembe ku Mengo, ekifo awali amaka ga Ssaabalabirizi bayitawo Mengo. Erinnya Mengo liva ku mmengo ebbiri ezaalinga mu kifo kino nga kuno kwe baakoleranga omulimu gw’okusa eddagala lya Kabaka, Abambejja n’Abalangira.\nMu kifo awali amaka ga Ssaabalabirizi, mmanyiiwo empuku eriwo, eno yasimibwa Ssekabaka Mwanga II, bwe yalinga ayagala okutuuka ku kayanja ke mu Ndeeba ng’ayita wansi. Kino yali akikola lwa byakwerinda kwe nti singa aba ng’alumbiddwa asobola okudduka ng’ayita mu mpuku okugenda ku kayanja ke.\nOmulabirizi Wilson Mutebi\nOno Mulabirizi wa Mityana eyawummula: “Omulabirizi Dunstan Nsubuga yansindika e Namirembe ku Lutikko mu 1971 ng’omumyuka w’Omulabirizi. Okutuukira ddala mu 1988 naye saalabayo musambwa gwonna.\nWaliwo abawanuuza nti ebifo by’ensozi mu Buganda edda byabangamu emisambwa ng’eno gye gibeera, abalina endowooza eyo basobola okugamba nti ne ku luzozi e Namirembe waliyo emisambwa naye ekiba kisinga obukulu kwe kubuuza oyo yennyini aba agambye nti agulabye. Nze sikkiririza mu bya misambwa.\nBp Nkoyooyo ng'awakanya Orombi kuby'omusambwa\nEbyafaayo bya Namirembe\nObulabirizi bw’e Namirembe bwe businga obukadde mu bulabirizi bwonna 34 obuli mu Uganda buno bwatondebwawo mu 1897, era bwajaguza emyaka 100 mu 1997.\nOmulimu gw’okubuulira enjiri mu Uganda gwo gwatandika mu 1870, Kabaka Muteesa I ng’amaze okuyita abasomi ne baweebwa akasozi Namirembe. Ssekabaka Daudi Chwa yakola omulimu munene mu kuzimba Lutikko eriwo kati.\nEkkanisa eno bwe yali, ezimbibwa yafuna okusoomoozebwa okw’amaanyi. Eyasooka okuzimbibwa yatandikibwa mu 1891 ng’eno yasuulibwa kibuyaga mu 1894.\nOmulimu gw’okuzimba ekkanisa eyookubiri gwaddamu okutojjera era gwatandikibwa mu 1895 ate n’eyabizibwa mu 1901.\nEkkanisa eyookusatu yatandikibwa okuzimbibwa mu kifo kino mu 1902 n’eggya omuliro gwa laddu mu 1910. Kabaka Daudi Chwa ne Katikkiro we Apollo Kaggwa baakola nnyo mu kugizimba.\nLutikko yabbulwamu omutukuvu Paulo olwo n’efuna ne motto yaabwe nti, “ Katonda ayinza byonna”.\nAbantu abamu baawanuuzanga nti, ebikangabwa bino ebyatuukanga ku kkanisa byavanga ku misambwa egyalinga mu kitundu kino.\nOmuwandiisi w’ennono mu kika ky’Envubu, Kikambi Everest Beekalaze agambye nti, “Ekifo okutudde ennyumba y’a Ssaabalabirizi e Namirembe bwali butaka bwa kika kya Nvubu era Ssekabaka Mwanga ye yatusengula n’atuzza e Kyaggwe Mbazzi gye yatuwa ettaka.\nEkifo kino e Namirembe kyonna kya misambwa era wano we wali amaanyi ga lubaale Ddungu n’amaanyi g’obuyinza bwonna obw’abakulembeze era wano we gakkira.\nEmmengo zaffe tukyazikuuma bulungi era ziriko lubaale waffe azikuuma ziri mu nnyumba okuliraana essomero lya Mengo we zikuumibwa.”\nEBIWANUUZIBWA KU KKAPA ENZIRUGAVU\nAbazungu bawanuuza nti kkapa ezirugavu ya bisiraani era etambulira mu misambwa. Bo abagenda mu bbaala eza casino bw’asanga kkapa ezirugavu kiba kisiraani gy’ali era batera okumukuba ensimbi ze.\nAbagirimaani bo balowooza nti kkapa ezirugavu bw’esala ekkubo n’edda ku mukono ogwa kkono kiba kisiraani. Kyokka bw’eva ku ddyo nedda ku kkono guba mukisa.\nAte mu Bagereki, bw’ekutunuuliza amaaso enkaliriza eba eranga kufa kwa muntu mu nnyumba eyo. Ate bw’eyingira mu nnyumba ereeta ebisiraani omuli okulwala oba okulwaza oluusi n’okufa era bo bagigobaganya nnyo.\nAbarooma bawanuuza nti kkapa enzirugavu bw’ogisanga n’etambula ng’ejja gy’oli kiba kisiraani naye ate bw’edduka ngedda gy’olaga giba mikisa.\nAbamerika bawanuuza nti kkapa ezirugavu eranga ekisiraani naddala ku munnabyamizannyo.\nAbaganda bo bwanuuza nti kkapa ezirugavu bw’ekaabira awaka wabaawo omuntu afa, era nti etambuliramu omusambwa ng’esobola okulaba ekintu ggwe ky’otasobola kulaba. Bw’eyingira mu nnyumba mubaamu alwala oba afa oba nnyinimu okufiirwa omulimu.\nWabula bo abalunnyanja baagala nnyo okugisanga kuba bawanuuza nti buli lwe bagisanga baba basanze mikisa tebafuna buzibu bwonna ku nnyanja.\nAbalabirizi ababadde mu kifo kino\n1961-1966 Leslie Brown (1912-1999)\n1966-1974 Eric Sabiti\n1974-1977 Janani Luwum\n1977-1984 Silvanus Wani\n1984-1995 Yonah Okoth\n1995-2004 Livingstone Mpalanyi Nkoyoyo\n2004-2012 Henry Luke Orombi\n2012-n’okutuusa kati Stanley Ntagali\n'Basazeesaze mukazi wange n'omwana emirambo gyabwe ne bagigabana'\nMateete: Amazzi gye bagalaba nga zaabu\nOmwana akwasizza ow'e Naalya\nBannange akalulu akaakubiddwa ku Lwokusatu tekaabadde kangu era abaakawangudde baba basaana kuyozaayozebwa nnyo....


Kkooti y'e Matugga esindise ab'oluganda 3 mukomera lwabubbi - Radio Simba, The Best Luganda Station in the World !\nKkooti y’e Matugga esindise ab’oluganda 3 mukomera lwabubbi\nAkbaluh 28, Ashraf Matovu 32 ne Ramathan Matovu 23 basindikiddwa kkooti mu kkomera e Luzira lwakubba kkampuni ya Everyday Biscuits Factory esangibwa e Mattuga.\nBano abasatu ku ssaawa nga munaana ogw’ekiro nga 17-june befuula abaguzi ba Scrap nebayingira ekkolero lya Everyday Biscuits nebakuba abakuumi ba kkampuni ya Securex ne babatwalako emmundu.\nBano bamenya office yavunaanyizibwa ku by’ensimbi nebabba obukadde 54, bagenda ne kunnyumba nebasiba abakozi bonna nebababbako ebintu byabwe omuli laptops, amasaawa, amasimu, hard drives, TV ku mudumu gw’emmundu.\nPoliisi yayitibwa wabula egenda okutuukawo nga badduse. Poliisi yatemezebwako nga bano bwebaali bolekedde Bwaise era nebatemya ku banaabe abasuula emisanvu nebabakwata.\nPolice ezudde ekiwuduwudu ky’omulenzi eyatemwako omutwe – Busia\nEmmundu z’abasirikale ba Securex zasangibwa zisuuliddwa mu kasiko akalinaanye ekkolero lino ku makya. Akulira Poliisi mu kitundu agamba nti abasirikale ba Securex balina emmundu naye nga temuli masasi ekyali eky’obulabe ennyo.


Amaggye gakyalemedde emmotoka ya baze eyattibwa mu 2017, Namwandu wa Aklam Musajja alajanidde Pulezidenti Museveni – Watchdog Uganda\nAmaggye gakyalemedde emmotoka ya baze eyattibwa mu 2017, Namwandu wa Aklam Musajja alajanidde Pulezidenti Museveni\nAnnet Nassali ku kkono n'abamu baana abaamulekerwa eyali Omwami we Aklam Musajja eyattirwa e Kasese\nANNET Nassali 33, Namwandu wa Aklam Musajja eyattibwa abaselikale abalwanyisa envuba embi ku kyalo Kikolongo e Kasese mu mwaka gwa 2017 alajanidde omukulembeze we Ggwanga Yoweri Kaguta Museveni amuyambe asobole okujjayo e mmotoka ya bba mwe baamuttira evundira mu nkambi ya maggye e Kasajjagirwa mu Masaka.\nEmmotoka eno eyekika kya TOYOTA NOAH nnamba UAU 018J mu kiseera kino eri mu nkambi ya maggye e Kasajjagirwa, abalwanyisa envuba embi gye baagiteeka emyaka 3 emabega nga kati emezeemu n’omuddo.\nNassali omutuuze ku kyalo Kigamba ekisangibwa e Kasajjagirwa mu kibuga kye Masaka bwakulojjera ennaku gyayitamu mu kiseera kino ennaku teyinza kulema kukukwata.\nAgamba nti mu mwaka gwa 2017 eyali omwami we nga mu kiseera kino mugenzi Aklam Musajja yateegebwa abasilikale be Ggye lya UPDF abakola ku kulwanyisa envuba embi era ne bamukuba amasasi agamujja mu bulamu bwe Nsi naaziikibwa mu bitundu bye Bushenyi.\nOno gwe twasanze ku kyalo Kyaluubu ekisangibwa mu Division ye Kimaanya Kyabakuza mu Kabonera Masaka, gye yabadde agenze okulimira abantu olubimbi asobole okufuna emmere gyaliisa abaana , yatottodde embeera mwayita ennaku zino wamu n’abaana 8 eyali omwami we be yamulekera nga ekaabya.\nAgamba nti okuva omwami bwe yattibwa embeera yaabwe yakyuka era nga bwe bafuna ekyemisana kizibu okufuna ekyeggulo, olw’okuba eyali abayiyiza yavaawo.\nEkisinga okuluma Nassali kwe kuba nti ne mmotoka ya Bba amaaggye gaagilemera songa yandimuyambye ye nabaana okufuna eky’okulya saako n’okusoma.\n“Embeera bakulu abazze okundaba gye ndimu nzibu nnyo kubanga okuva omwami wange bwe yattibwa mu bukambwe nze na baana bange tubonabona, eky’okulya kizibu nnyo okufuna era bwe mba silimidde bantu tetufuna kasente katuyamba.\nNagezaako okwegayirira abasilikale banzirize emmotoka y’omwami wange, kyokka nayo baagilemera nga kati eri eyo mu nkambi yaabwe evunda ekintu ekinyongera ennaku.\nWaliwo abamu ku bakulu mu maggye abaali basazeewo okunyamba, era ne bansaba ne biwandiiko ebikwata ku mmotoka ne mbitwala kyokka bantegeeza nti nnindemu emyezi 2 nga kati okuva mu mwezi gw’okusatu omwaka guno siddangamu kubawuliza.\nNgezezzaako okutuukirira omukulu avunanyizibwa ku bikwekweto mu Ggwanga lyonna Afande James Nuwagaba naye yannema okutuukako olw’abasilikale banne okunemesa nga bagamba nti bbo ensonga nzibalekere bazikoleko.\nKati njagala Pulezidenti Museveni ensoga z’okunziriza emmotoka ya baana bange agiyingiremu kubanga omwami wange yali muwagizi we era nga yali amunoonyeza nakalulu mu bitundu bye Masaka ne miriraano tewali atakimanyi” Nassali bwe yagambye.\nAmyuka omwogezi wa maggye ge Ggwanga Lt.Col. Deo Akiiki bwe yatuukiriddwa ku nsonga zino yagambye nti akyalina abakulu baalina okwogera nabo alyoke atuddemu, kyokka naasuubiza okuyamba Nassali.\nOkwogerako n’akulira ebikwekweto ebilwanyisa envuba embi Afande James Nuwagaba kwagudde butaka, oluvanyuma lw’okumukubira ku ssimu ze ezimanyiddwa nga tazikwata.\nOmusango guno guli ku Fayiro nnamba CRB no 161/2017 ku Poliisi ye Kabatooro Kasese.\n[7:52 am, 03/11/2020] lwakataaka: Ref no of the murder file of aklam musajja\n[7:53 am, 03/11/2020] lwakataaka: Eri katwe ,kabatoolo,,kaseese CRB no 161/2017\nBusinessman Matthew Kanyamunyu sentenced to 5 years in prison after pleading guilty of killing Akena


Abatomerwa Bus ya Uganda Cranes babanja kawumbi okuva 2015 - Radio Simba, The Best Luganda Station in the World !\nAbatomerwa Bus ya Uganda Cranes babanja kawumbi okuva 2015\nNga December 8 2015, Bus eyali etambuza abasambi ba Uganda Cranes abaali bakawangula ekikopo ky’omulundi ogwe 14 mu mpaka za ‘East and Central Africa Challenge Cup’ mu Ethiopia mu kabuga ke Jami Trading Centre mu Budaka District ku luguudo lw’e Mbale-Tirinyi. Abazannyi baali bava Soroti State Lodge gyabaali balaze okusanyukira obuwanguzi bwabwe ne President Museveni.\nBus ya Uganda Cranes nnamba UG 2236E yatomeregana ne takisi nnamba UAT 573P. Inspector wa Police, James Okumu Neema, yalaga mu report ye gyeyakola yagamba nti Bus ya Cranes embeera gyeyalimu yali teyetaaga kubeera kukubo.\nMu kabenje kano mwafiiramu abantu 7 Samuel Kakungulu, 34 omutuuze eyali avuga bus ya Uganda Cranes, Zahab Nakisiyi, 20 omutuuze w’e Kifiriro e Mbale District, Charles Mwima 30, omutuuze we Lyama-Bulangira mu Budaka District, Junior Namonyo, 7 ow’e Bunandalo mu Sironko District, Proscovia Nakaima, 28 ow’e Kajoko mu Kibuku District ne Muwala we ow’omwaka ogumu Rehema Bulange. Abalumizibwa kwaliko Ali Muwoya, 25, Juma Kibowe 35, Wilson Kirya 22, Tomasi Taliwo 38, Yunusu Muyimbwa 26, Wabwire Walter 28, Simon Nabendeh 35 ne Muhammad Tagoya 19.\nJanuary 2, 2018 President Museveni ne Ministi w’ebyenjigiriza Janet Museveni bwebakyaaza ‘She Cranes’ e Rwakitura n’abaddusi bavaayo nebategeeza nga bwebaali bawaddeyo akawumbi kamu eri FUFA okudduukirira ab’enju zaabo abali mu kabenje kano.\nAsantehene akyaddeko mu kkolero ly’eddagala\nPrevious Maama akwatiddwa lwakulimba nti mutabani we yawambiddwa\nNext Bobi wine assuddewo FDC nawagira Basaalirwa owa Jeema\nSsekukkulu ennungi Bannaluboggola


Bukedde Online - Poliisi ennyonnyodde ekyaviiriddeko Besigye okukwatibwa\nEddwaaliro lya Gavt. e Ntebe ligguddwaawo\nKazinda agguddwako gwa kuba na byabugagga ...\nOmwogezi wa poliisi mu ggwanga, Fred Enanga yagambye nti Dr. Besigye nga y'akwatidde ekibiina kya FDC bendera okuvuganya ku Bwapulezidenti yayagadde okuyisa ebivvulu mu kibuga wakati n’abawagizi be songa kino tekikkirizibwa.\nEnanga ng'ayogera eri abaamawulire ku CPS ku Mmande ku by'okukwata Dr. Kizza Besigye. EKIF: ERIA LUYIMBAZI\nPOLIISI evuddeyo n'etangaaza ku kyagiviriddeko okukwata Dr. Kizza Besigye eyabadde ali mu kunoonya obululu mu Kampala n'azibwayo mu makaage e Kasangati.\n“Twasazeewo okukwata Dr. Besigye ne tumuzzaayo mu makaage e Kasangati olwokuba nti yabadde avudde kw'ebyo ebyakkaanyizibwako omuli obutakuba nkung'aana mu bantu saako n’okuyisa ebivvulu mu kibuga kuba kyabadde kiyinza okuvaako embeera okutabuka,” Enanga bwe yagambye.\nYagambye nti Dr. Besigye yasoose n'akuba olukung'aana e Kamwokya gye yavudde n'asalawo okuyingira mu kibuga ng’awerekerwako abawagizi be wabula bwe yatuuse ku bitaala bya Jinja Road n'asangawo abasirikale abaabadde baduumirwa omuduumuzi wa poliisi mu Kampala n’emirirwano, Abaasi Byakagaba ne bagezaako okumuwabula n'alemwa.\nYategezezza nti Dr. Besigye yagambye Byakagaba nga bw'ayagala okukuba olukung'aana ku Nasser Road, ewa Kisekka, mu Kisenyi oluvannyuma afundikire mu Makerere Yunivasite wabula ng’ayagala okuyita ku Kampala Road n’ekibinja ky'abawagizi be ekimuwerekera.\nYannyonnyodde nti Byakagaba yagezezzaako okuwabula Dr. Besigye wabula n'alemwa kwe kusalawo okuyita DPC wa CPS, Aaron Baguma eyamuggye mu bawagizi be ne bamuteeka mu mmotoka okumuvuga okumutwala ku poliisi ya CPS gye yaggyiddwa n'atwalibwa e Kira Road ate oluvannyuma n'addizibwayo mu makaage e Kasangati.\nYagambye nti okukwata Besigye ku Jinja Road kyagendereddwamu okumutangira okuyisa ekivvulu ku nguudo z’omu Kampala ekyabadde kiyinza okuvaako okutabanguko n’okwongera omujjuzo mu kibuga n'okutangira abasuubuzi abakolera mu kibuga wakati.\nYayongeddeko nti oluvanyuma lwokumutuusa ewuwe e Kasangati, Besigye yakkiriziddwa okuvaayo agende mu maaso n’olukung'aana lwe ku Yinivasite e Makerere ng'abasirikale bateereddwawo okumulung'amya ku ngeri gy'atambuzaamu emirimu.\nYagambye nti poliisi etandise okunoonyereza ku bigambibwa nti omubaka Nabilah Naggayi Ssembala yatulugunyiziddwa era ne bamusaba addeyo awe obujulizi ku nsonga eno.\nWabula agava e Wandegeya galaga nti Besigye agaaniddwa okutuuka ku Yunivaasite e Makerere okukuba olukung'aana era ye n'abawagizi be Poliisi ebasaliddeko ku nkulungo y'e Wandegeya\nAkubye munne ekikonde ekimuttiddewo\nBajjukidde Ssaabasumba Nankyama\nAbayeekera babuzaayo mayiro 60 okwesogga Juba\nBakadogo 10,000 bayiiriddwa mu ddwaaniro battunke ne bakyewaggula mu South Sudan\nAmerika eyungudde bakomando 150 ne beesogga South Sudan


Bannayuganda bakyagaanye okwesiga banka mu uganda. | Dembe FM 90.4\nBannayuganda bakyagaanye okwesiga banka mu uganda.\nBya samuel Ssebuliba\nOkunonyereza okwakolebwa mu Alipoota eya Finscop Uganda omwaka guno kwalaga nga bannayuganda ebitundu 11% bokka bwebatereka ensimbi zaabwe mu banka ez’enjawulo eziri mu gwanga , wabula nga abagenda mu banka zino okwewolawo bakola ebitundu 3% bokka.\nKati kino kireseewo okwebuza nadala kunsonga lwaki bannayuganda bangi beekeka eby’okukozesa banka zino , songa buli kasera zeyongera, nga kwogasse n’okuteekawo amatabi gaazo mubuli kanyomero ka ggwanga.\nTwogedeko n’amyuka akulira banka enkulu eye gwanga Luis Kasekende naagamba nti banka ezimu zikyesibye wano mu Kampala, ,songa eno mu bayalo weewali banekolera gyange abandyetaze banka zino\nWibrod Owor nga ono yaakulira Uganda banker Association agamba nti okutuusa enkola za banka mubuli kanyomero ka gwanga, y’ensonga lwaki baaleta enkola ya Agency banking , songa company z’amasimu nazo zirina ba agent abasuka mu 11,000.\nKati twogedeko ne banna-uganda abenjawulo nga twagala okumanya lwaki banka bazebalama .\nAbamu kubano bagamba nti banka zeetagisa ebiwandiiko bingi, songa nokujjyo ensimbi kitwala akadde kawanvu, bbo kyebatayinza kugumikiriza.


mmeeya tuyambe ku b'maggye batukuba - batuuze - Radio Simba, The Best Luganda Station in the World !\nmmeeya tuyambe ku b’maggye batukuba – batuuze\nAbatuuze b’e Kasokoso ne Kito mu Bweyogerere ne Namugongo balaajanidde Mmeeya abayambe ku Maggye agabatulugunya n’amakubo amabi okuli n’emyala.\nBano babadde munsisinkano ne Mmeeya bw’abadde alambula ebitundu byabwe ne bamulombojjera ennaku amaggye gyegabalabizza omuli okubanyaga ensimbi zaabwe mu kiro n’okubakuba emiggo ng’ente awatali busaasizi.\nBano bagambye nti essaawa buli lweziwera bbiri ez’ekiro amaggye gaba gatandise okulawuna ekitundu era nga kekakutanda n’obagwamu eyakwalula eba esiridde, singa bakusanga nga tolina ssente emiggo gy’egiramula era basabye Mmeeya Mutebi agobe amaggye mu kitundu kuba tegalina kyegayamba wabula okubabbako ebyabwe.\nBano era baamulaze n’omwala mu kira KCCA gwe yakola kyokka nga guyita mu luguudo wakati wabula nga bwebagutindululako olutindo olubagatta ku kitundu ekirala tebaluzaako nga kati tebalina kkubo libayunga ku bitundu ebirala\nNkyalimu mu Jinja – Bobi Wine


Bukedde Online - Kitunzi wa Pogba akaligiddwa\nMbarara High ekomye ku munaabo\nKitunzi wa Pogba akaligiddwa emyezi 3 nga teyeenyigira mu bya kutunda bazannyi\nEKIROOTO kya Paul Pogba okwegatta ku Real Madrid, kitaataaganyiziddwa, kitunzi we bw’akaligiddwa FIFA.\nKitunzi wa Pogba ye Mino Raiola era y’abadde alina okukwasaganya ensonga ze ez’okuva mu ManU okudda mu kiraabu endala. Wbaula Raiola, yasoose kukaligibwa kibiina ekifuga omupiira mu Yitale ne kimussaako ekibaluwa obutaddamu kukwataganya bya kutunda bazannyi mu Yitale okumala myezi 3 wadde ng’ensonga emukaliza, tezinnayatulwa.\nKyokka Yitale ebadde yaakamukagaliga, n’ekibiina ekifuga omupiira mu nsi yonna ekya FIFA, nakyo ne kifulumya ekiwandiiko ne kitegeeza nti bamukalize kwetoloola nsi yonna okumala emyezi 3 nga takkirizibwa kukwasaganya bya kutunda oba kugula bazannyi kyokka ng'emyezi mwe kimukaligidde, mwe muli akatale k'abazannyi era nga kye kiseera, Pogba mw'alina okuviira mu ManU singa eba esazeewo okumutunda.\nFIFA ne Yitale ezimukaliga teziwa nsonga eziviiriddeko okukola kino kyokka kigambibwa nti zandiba nga zivudde ku ddiiru gye yakola mu kuggya Gianluca Scamacca’ mu Roma okumutwala mu PSV.\nPogba, azze akyogera nti ayagala kwabulira ManU agende mu Real kyokka ng’era n’omutendesi wa Real, Zinedine Zidane naye alabika amwetaaga wadde ng’abakungu ba ManU ab’oku ntikko, balabikanga abatali beetegefu kumutunda.\nNga kitunzi we bw’akaligiddwa, kyandimubeerera ekizibu okuva mu ManU kati okwegatta ku Real Madrid


Bukedde Online - Abeekalakaasi e Sudan balaze Gav't gye baagala\nKabaka avuddeyo ku binyigiriza abantu mu...\nAbeekalakaasi nga bali ku kitebe ky’amaggye ga Sudan.\nAbeekalakaasi e Sudan bagasimbaganye ne Bannamagye abaawambye obuyinza mu nteeseganya ezibasisinkanyizza omulundi ogusoose okuva Bashir lwe yawambiddwa ne babategeeza nti baagala baweeyo bunnambiro obuyinza mu bantu baabulijjo bateekewo Gavumenti ey’ekiseera kyemyaka ena ng’erina palamenti ya babaka 120 ng’ebitundu 40 ku 100 ku babaka ba Palamenti bakyala abasindikiddwayo nga tebakubiddwako kalulu.\nObubaka buno baabutadde mu kiwandiiko ky’emiko ebiri nga baagala wateekebwewo akakiiko akakola ku nsonga za Pulezidenti, baabalaze kabinenti ne Palamenti bwe baagala bifaanane olwo balyoke balowooze ku bukulembeze bwa Gavumenti z’ebitundu.\nBaagala batuule wamu n’amagye balonde akakiiko akakola ku nsonga za pulezidenti, palamenti eronde Katikkiro ng’alina baminisita 17, minisitule y’ebyokwerinda n’ensonga z’omunda mu ggwanga bagirekere amagye olwo olukiiko lw’abakugu luteeke ebisaliddwawo mu nkola.\nPalamenti ebage amateeka amapya n’okukola ennongoosereza mw’ago agaliwo.


زەبوورەکان 119 KSS - Zabbuli 119 LCB | Biblica América Latina\nزەبوورەکان 119 KSS - Zabbuli 119 LCB\n1Balina omukisa abo abatambulira mu butuukirivu;\nabatambulira mu mateeka ga Mukama.\n2 Balina omukisa abo abagondera ebiragiro bye,\nera abanoonya Mukama n’omutima gwabwe gwonna.\n3 Abo abatasobya, era abatambulira mu makubo ge.\n5 Ayi Mukama, nsaba mbeerenga munywevu bulijjo;\nnga nkuuma bye walagira.\n6 Bwe ntyo siriswazibwa, amaaso gange nga\nngasimbye ku ebyo bye walagira byonna.\n7 Nga njiga ebiragiro byo ebitukuvu,\nnnaakutenderezanga n’omutima omulungi.\n8 Nnaakwatanga amateeka go;\nAyi Mukama, tonsuulira ddala.\n9 Omuvubuka anaakuumanga atya ekkubo lye nga ttereevu?\nAnaalikuumanga ng’agoberera ekigambo kyo nga bwe kiri.\n10 Nkunoonya n’omutima gwange gwonna;\ntonzikiriza kuva ku mateeka go.\n11 Ntadde ekigambo kyo mu mutima gwange;\nndyoke nneme okwonoona.\n12 Ogulumizibwe, Ayi Mukama;\nonjigirize amateeka go.\n13 Njatula n’akamwa kange\namateeka go gonna ge walagira.\n14 Nsanyukira okugondera ebiragiro byo,\n15 Nnaafumiitirizanga ku biragiro byo,\nne nzisaayo omwoyo ku makubo go.\n16 Nnaasanyukiranga amateeka go,\n17 Omuddu wo omukolere ebirungi, mbe omulamu,\nngobererenga ekigambo kyo.\n18 Ozibule amaaso gange, nsobole okulaba\neby’ekitalo ebiri mu mateeka go.\n19 Nze ndi muyise ku nsi;\ntonkisa bye walagira.\n20 Bulijjo emmeeme yange\neyaayaanira amateeka go.\n21 Onenya ab’amalala, abaakolimirwa,\nabaleka amateeka go.\n22 Mponya okuduula kwabwe n’okunyooma kwabwe;\nkubanga bye walagira mbigondera.\n23 Newaakubadde ng’abalangira bansalira enkwe;\nnaye nze, omuweereza wo, nnaafumiitirizanga ku biragiro byo.\n24 Amateeka go lye ssanyu lyange,\nera ge gannuŋŋamya.\n25 Nzigweddemu amaanyi, ndi wansi mu nfuufu;\nnkusaba onzizeemu endasi ng’ekigambo kyo bwe kiri.\n26 Nakutegeeza bye nteesezza okukola, n’onnyanukula;\n27 Njigiriza amateeka go bye gagamba,\nnange nnaafumiitirizanga ku byamagero byo.\n28 Emmeeme empweddemu ensa olw’okunakuwala;\nonzizeemu amaanyi ng’ekigambo kyo bwe kiri.\n29 Nzigiraako ddala ebyo ebitali bya butuukirivu;\nolw’ekisa kyo njigiriza amateeka go.\n30 Nonzeewo okubeera omwesigwa;\nntambulire mu ebyo bye walagira.\n31 Nnyweredde ku biragiro byo, Ayi Mukama,\n32 Bw’onoosumulula omutima gwange,\nnnaatambuliranga mu makubo go ng’ebiragiro byo bwe biri.\n33 Njigiriza, Ayi Mukama, okugonderanga ebiragiro byo;\nndyoke mbinywezenga ennaku zonna ez’obulamu bwange.\n34 Mpa okutegeera ndyoke nkuume amateeka go\nera ngakwate n’omutima gwange gwonna.\n35 Ntambuliza mu mateeka go,\nkubanga mwe nsanyukira.\n36 Okyuse omutima gwange ogulaze eri ebyo bye walagira;\nso si eri eby’okufuna ebitaliimu.\n37 Kyusa amaaso gange galeme okunneegombesa ebitaliimu;\nobulamu bwange obufuule obuggya ng’ekigambo kyo bwe kiri.\n38 Tuukiriza kye wasuubiza omuddu wo,\nkubanga ekyo kye wasuubiza abo abakutya.\n39 Nziggyako okunyoomebwa kuno kwe ntya,\nkubanga ebiragiro byo birungi.\n40 Laba, njayaanira ebiragiro byo;\nonkomyewo mu butuukirivu bwo.\n41 Okwagala kwo okutaggwaawo kujje gye ndi, Ayi Mukama;\nompe obulokozi bwo nga bwe wasuubiza;\n42 ndyoke mbeere n’eky’okwanukula abo abambonyaabonya;\nkubanga neesiga kigambo kyo.\n43 Toganya kigambo ekitali kya mazima okuva mu kamwa kange;\nkubanga essuubi lyange liri mu ebyo bye walagira.\n44 Nnaagonderanga amateeka go ennaku zonna,\n45 Era nnaatambulanga n’emirembe,\nkubanga ngoberedde ebyo bye walagira.\n46 Era nnaayogeranga ku biragiro by’omu maaso ga bakabaka,\nnga sikwatibwa nsonyi.\n47 Kubanga nsanyukira amateeka go,\n48 Nzisaamu nnyo ekitiibwa ebiragiro byo era mbyagala.\nNnaafumiitirizanga ku mateeka go.\n49 Jjukira ekigambo kye wansuubiza, nze omuddu wo,\nkubanga gwe wampa essuubi.\n50 Ekiwummuza omutima gwange nga ndi mu bulumi\nkye kisuubizo kyo ekimpa obulamu.\n51 Ab’amalala banduulira obutamala,\nnaye nze siva ku mateeka go.\n52 Bwe ndowooza ku biragiro byo eby’edda, Ayi Mukama,\nbiwummuza omutima gwange.\n53 Nkyawa nnyo abakola ebibi,\n54 Ebiragiro byo binfuukidde ennyimba\nbuli we nsula nga ndi mu lugendo lwange.\n55 Mu kiro nzijukira erinnya lyo, Ayi Mukama,\nne neekuuma amateeka go.\nnfunye emikisa gyo mingi.\n57 Ggwe mugabo gwange, Ayi Mukama;\n58 Nkwegayirira n’omutima gwange gwonna,\nondage ekisa kyo nga bwe wasuubiza.\n59 Bwe ndabye amakubo amakyamu ge nkutte,\nne nkyuka okugoberera ebiragiro byo.\n60 Nyanguwa nnyo okugondera amateeka go,\n61 Newaakubadde ng’emiguwa gy’ababi ginsibye,\nnaye seerabirenga mateeka go.\n62 Nzuukuka mu ttumbi okukwebaza,\nolw’ebiragiro byo ebituukirivu.\n63 Ntambula n’abo abakutya,\nabo bonna abakwata amateeka go.\n64 Ensi, Ayi Mukama, ejjudde okwagala kwo;\n65 Okoze bulungi omuddu wo, Ayi Mukama,\nng’ekigambo kyo bwe kiri.\n66 Njigiriza okumanya n’okwawula ekirungi n’ekibi, era ompe okumanya;\nkubanga nzikiririza mu mateeka go.\n67 Bwe wali tonnambonereza nakyama nnyo,\nnaye kaakano ŋŋondera ekigambo kyo.\n68 Ayi Mukama, oli mulungi era okola ebirungi;\n69 Ab’amalala banjogeddeko nnyo eby’obulimba,\nnaye nze nkwata ebyo bye walagira, n’omutima gwange gwonna.\n70 Omutima gwabwe gugezze ne gusavuwala;\nnaye nze nsanyukira amateeka go.\n71 Okubonerezebwa kwangasa,\nndyoke njige amateeka go.\n72 Amateeka go ge walagira ga mugaso nnyo gye ndi\nokusinga enkumi n’enkumi eza ffeeza ne zaabu.\n73 Emikono gyo gye gyankola ne gimmumba,\nmpa okutegeera ndyoke njige amateeka go.\n74 Abo abakutya banandabanga ne basanyuka,\nkubanga essuubi lyange liri mu kigambo kyo.\n75 Mmanyi, Ayi Mukama, ng’amateeka go matukuvu,\nera wali mutuufu okumbonereza.\n76 Kale okwagala kwo okutaggwaawo kumbeere kumpi kunsanyuse,\nnga bwe wansuubiza, nze omuddu wo.\n77 Kkiriza okusaasira kwo kuntuukeko ndyoke mbeere mulamu;\nkubanga mu mateeka go mwe nsanyukira.\n78 Ab’amalala baswazibwe, kubanga bampisizza bubi nga siriiko kye nkoze.\nNaye nze nnaafumiitirizanga ku biragiro byo.\n79 Abo abakutya bajje gye ndi,\nabategeera amateeka go.\n80 Mbeera, omutima gwange guleme kubaako kya kunenyezebwa mu mateeka go,\n81 Emmeeme yange erumwa nnyo ennyonta ng’eyaayaanira obulokozi bwo,\nessuubi lyange liri mu kigambo kyo.\n82 Ntunuulidde ebbanga ddene n’amaaso gange ne ganfuuyirira nga nninda okutuukirira kw’ekisuubizo kyo;\nne neebuuza nti, “Olinsanyusa ddi?”\n83 Newaakubadde nga nfuuse ng’ensawo ey’eddiba, eya wayini eri mu mukka[a],\nnaye seerabira bye walagira.\n84 Ayi Mukama, nze omuddu wo nnaalindirira kutuusa ddi\nnga tonnabonereza abo abanjigganya?\n85 Abantu ab’amalala abatatya Katonda bansimidde ebinnya mu kkubo;\nbe bo abatagondera mateeka go.\n86 Amateeka go gonna geesigibwa;\nabo abatakwagala banjigganyiza bwereere; nkusaba onnyambe!\n87 Baali kumpi okunzikiririza ddala ku nsi kuno;\nnaye nze sivudde ku ebyo bye walagira.\n88 Olw’okwagala kwo okutaggwaawo ndekera obulamu bwange,\nndyoke nkuume ebyo bye walagira ebiva mu kamwa ko.\n89 Ayi Mukama, Ekigambo kyo kinywevu mu ggulu,\nkya mirembe gyonna.\n90 Obwesigwa bwo tebuggwaawo emirembe gyonna;\nwatonda ensi era enyweredde ddala.\n91 Amateeka go na buli kati manywevu;\nkubanga ebintu byonna bikuweereza.\n92 Singa nnali sisanyukira mu mateeka go,\nnandizikiridde olw’obulumi bwe nalimu.\n93 Siyinza kwerabira biragiro byo;\nkubanga mu ebyo obulamu bwange mw’obufuulidde obuggya.\n94 Ndi wuwo, ndokola,\nkubanga neekuumye bye walagira.\n95 Newaakubadde ng’abakola ebibi beekukumye nga banteeze okunzikiriza;\nnaye nze nyweredde ku ebyo bye walagira.\n96 Ebintu byonna biriko we bikoma\nnaye amateeka go tegakugirwa.\n97 Amateeka go nga ngagala nnyo!\nNgafumiitirizaako olunaku lwonna.\n98 Amateeka go ganfuula mugezi okusinga abalabe bange,\nkubanga ge gannuŋŋamya bulijjo.\n99 Ntegeera okusinga abasomesa bange bonna,\nkubanga nfumiitiriza nnyo ebyo bye walagira.\n100 Ntegeera okusinga abakadde;\nkubanga ŋŋondera ebyo bye walagira.\n101 Neekuumye obutatambulira mu kkubo lyonna ekyamu,\nnsobole okugondera ekigambo kyo.\n102 Sivudde ku mateeka go,\nkubanga ggwe waganjigiriza.\n103 Ebisuubizo byo nga bimpoomera nnyo!\nBiwoomera akamwa kange okusinga omubisi gw’enjuki.\n104 Mu biragiro byo mwe nfunira okutegeera;\nkyenva nkyawa ekkubo lyonna ekyamu.\n105 Ekigambo kyo ye ttaala eri ebigere byange,\nera kye kimulisa ekkubo lyange.\n106 Ndayidde ekirayiro era nkikakasizza\nnga nnaakwatanga amateeka ag’obutuukirivu bwo.\n107 Nnumizibwa nnyo;\nnzizaamu obulamu, Ayi Mukama, ng’ekigambo kyo bwe kiri.\n108 Okkirize Ayi Mukama ettendo akamwa kange lye kakuwa;\nera onjigirize amateeka go.\n109 Newaakubadde ng’obulamu bwange ntera okubutambuza nga bwe njagala,\nnaye seerabira mateeka go.\n110 Abakola ebibi banteze omutego,\nnaye sikyamye kuva ku ebyo bye walagira.\n111 Ebiragiro byo gwe mugabo gwange emirembe gyonna;\nweewaawo, ebyo bye bisanyusa omutima gwange.\n112 Omutima gwange gweteeseteese okukwatanga ebiragiro byo\nennaku zonna ez’obulamu bwange.\n113 Nkyawa abalina emitima egisagaasagana,\nnaye nze njagala amateeka go.\n114 Ggwe kiddukiro kyange era ggwe ngabo yange;\n115 Muve we ndi mmwe abakola ebitali bya butuukirivu,\nmundeke nkwate ebiragiro bya Katonda wange.\n116 Onnyweze nga bwe wasuubiza, ndyoke mbeere omulamu;\nnneme kuswazibwa ne nzigwamu essuubi.\n117 Onnyweze ndyoke nfuuke ow’eddembe,\nera nkwatenga ebiragiro byo bulijjo.\n118 Onyooma abo bonna abaleka ebiragiro byo;\nweewaawo obugezigezi bwabwe tebuliimu kantu.\n119 Abakola ebibi bonna mu nsi obalaba ng’ebisasiro;\nnze kyenva njagala ebyo bye walagira.\n120 Nkankana nzenna nga nkutya,\nera ntya amateeka go.\n121 Nkoze eby’obwenkanya era eby’obutuukirivu;\ntondeka mu mikono gy’abo abanjooga.\n122 Okakase okundaganga ekisa kyo bulijjo,\noleme kukkiriza ababi okunjooganga.\n123 Amaaso gange ganfuuyiririra, nga nnindirira obulokozi bwo\nn’ebyo bye wasuubiza mu butuukirivu bwo.\n124 Nze omuddu wo nkolaako ng’okwagala kwo bwe kuli;\n125 Ndi muddu wo, mpa okwawula ekirungi n’ekibi;\nndyoke ntegeere ebiragiro byo.\n126 Ekiseera kituuse, Ayi Mukama, okubaako ky’okola,\nkubanga amateeka go gamenyeddwa.\n127 Naye nze njagala amateeka go\nokusinga zaabu, wadde zaabu omulongoose.\n128 Kubanga mmanyi ng’ebiragiro byo byonna bituufu;\nnkyawa buli kkubo lyonna ekyamu.\n129 Ebiragiro byo bya kitalo;\n130 Ebigambo byo bwe binnyonnyolwa bireeta omusana;\nn’atategeera bulungi bimugeziwaza.\n131 Njasamya akamwa kange ne mpejjawejja\nnga njaayaanira amateeka go.\n132 Nkyukira, onkwatirwe ekisa,\nnga bw’okolera bulijjo abo abaagala erinnya lyo.\n133 Oluŋŋamye ebigere byange ng’ekigambo kyo bwe kiri,\nera tokkiriza kibi kyonna kunfuga.\n134 Mponya okujooga kw’abantu,\nbwe ntyo nkwatenga ebiragiro byo.\n135 Ontunuulire, nze omuddu wo, n’amaaso ag’ekisa,\nera onjigirizenga amateeka go.\n136 Amaziga gakulukuta mu maaso gange ng’omugga,\nolw’abo abatakwata mateeka go.\n137 Oli mutuukirivu, Ayi Katonda,\nera amateeka go matuufu.\n138 Ebiragiro byo bye wateekawo bituukirivu,\n139 Nnyiikadde nnyo munda yange,\nolw’abalabe bange abatassaayo mwoyo eri ebiragiro byo.\n140 Ebisuubizo byo byetegerezebwa nnyo,\n141 Newaakubadde ndi muntu wa bulijjo era anyoomebwa, naye seerabira biragiro byo.\n142 Obutuukirivu bwo bwa lubeerera,\nn’amateeka go ga mazima.\n143 Newaakubadde nga ndi mu kulumwa n’okutegana okungi,\namateeka go ge gansanyusa.\n144 Ebiragiro byo bituufu emirembe gyonna;\nonjigirize okubitegeera ndyoke mbeere omulamu.\n145 Nkoowoola n’omutima gwange gwonna, Ayi Mukama, onnyanukule!\nNnaagonderanga amateeka go.\n146 Nkukaabirira, ondokole,\nnkwate ebiragiro byo.\n147 Ngolokoka bunatera okukya ne nkukaabirira onnyambe;\n148 Seebaka ekiro kyonna\nnga nfumiitiriza ku ebyo bye wasuubiza.\n149 Olw’okwagala kwo okutaggwaawo wulira eddoboozi lyange, Ayi Mukama,\nompe obulamu obuggya ng’amateeka go bwe gali.\n150 Abo ab’enkwe era abatakwata mateeka go bansemberedde,\nkyokka bali wala n’amateeka go.\n151 Naye ggwe, Ayi Mukama, oli kumpi nange,\nera n’amateeka go gonna ga mazima.\n152 Okuva edda n’edda nayiga mu biragiro byo,\nnga wabissaawo bibeerewo emirembe gyonna.\n153 Tunuulira okubonaabona kwange omponye,\nkubanga seerabira mateeka go.\n154 Ompolereze, onnunule,\nonzizeemu obulamu nga bwe wasuubiza.\n155 Abakola ebibi obulokozi bubabeera wala,\nkubanga tebanoonya mateeka go.\n156 Ekisa kyo kinene, Ayi Mukama,\n157 Abalabe abanjigganya bangi,\nnaye nze siivenga ku biragiro byo.\n158 Nnakuwalira abo abatakwesiga,\nkubanga tebakwata biragiro byo.\n159 Laba, Ayi Mukama, bwe njagala ebiragiro byo!\nOnkuumenga ng’okwagala kwo bwe kuli.\n160 Ebigambo byo byonna bya mazima meereere;\nn’amateeka go ga lubeerera.\nש Sini ne Sikini\n161 Abafuzi banjigganyiza bwereere,\nnaye ekigambo kyo nkissaamu ekitiibwa.\n162 Nsanyukira ekisuubizo kyo okufaanana\nng’oyo afunye obugagga obungi.\n163 Nkyawa era ntamwa obulimba,\nnaye amateeka go ngagala.\n164 Mu lunaku nkutendereza emirundi musanvu\nolw’amateeka go amatuukirivu.\n165 Abo abaagala amateeka go bali mu ddembe lingi;\ntewali kisobola kubeesittaza.\n166 Nnindirira obulokozi bwo, Ayi Mukama,\nera mu biragiro byo mwe ntambulira.\n167 Ŋŋondera ebiragiro byo,\nmbyagala nnyo nnyini.\n168 Buli kye nkola okimanyi,\nera olaba nga bwe nkwata ebiragiro byo.\n169 Okukaaba kwange kutuuke gy’oli, Ayi Mukama,\nompe okutegeera ng’ekigambo kyo bwe kiri.\n170 Okwegayirira kwange kutuuke gy’oli,\nonnunule nga bwe wasuubiza.\n171 Akamwa kange kanaakutenderezanga,\nkubanga gw’onjigiriza amateeka go.\n172 Olulimi lwange lunaayimbanga ekigambo kyo,\nkubanga bye walagira byonna bya butuukirivu.\n173 Omukono gwo gumbeerenga,\nkubanga nnonzeewo okukwatanga ebiragiro byo.\n174 Neegomba nnyo obulokozi bwo, Ayi Mukama,\nera amateeka go lye ssanyu lyange.\n175 Ompe obulamu nkutenderezenga,\nera amateeka go gampanirirenga.\n176 Ndi ng’endiga ebuze.\nOnoonye omuddu wo,\nkubanga seerabidde mateeka go.\n119:83 Ensawo ez’eddiba eza wayini atanakaatuuka, zaawanikibwanga waggulu omukka guziyiteko, wayini akaatuuke mangu. Oluvannyuma, ensawo ey’eddiba teyakozesebwanga nate, era yasuulibwanga\nLCB : Zabbuli 119


Bukedde Online - Omuyimbi Dr. Tee addinganye ne Betty Mpologoma\nOmuyimbi Dr. Tee addinganye ne Betty Mpologoma\nIsabirye ayawukanye n'omukazi omupya gwe yaakafuna\nOmuyimbi Dr. Tee addinganye ne muyimbi munne Betty Mpologoma.Bano bamaze ebbanga nga baamukwano, wabula Dr. Tee bwe yawasa empeta, omukwano gwabwe ne gukendeera. Wabula ennaku zino guzzeemu buto.\nOMUYIMBI Dr. Tee era nga ye Pulezidenti w’ekibiina kya UPRS ekikuuma obwannannyini bw’ebiyiiye bya bannakatemba, abayimbi n’abalala, adding’anye ne muyimbi munne, Betty Mpologoma.\nDr. Tee ng’amannya ge amatuufu ye Travis Kazibwe yawasa omukyala nkubakyeyo e Bungereza, Mariane Kijjambu Bashabire mu January wa 2014 oluvannyuma lw’okukyala mu bakadde mu 2012 e Bulenga ku lw’e Mityana.\nEbigambo byali bingi ne mikwano gya Dr. Tee bangi beesika olw’okulowooza nti yali agenda kuwasa Betty Mpologoma wabula n’agenda n’omusama gwe yali alinamu abaana ababiri mu budde obwo.\nMu October wa 2012, nga wayise akabanga katono nga Dr. Tee akyadde mu bakadde ba Bashabire, Betty Mpologoma yafulumya oluyimba lwe yatuuma ‘Tewali alitwawukanya’ ng’alinga alaga nti ye ne Dr. Tee tebayinza kwawukana.\nKyokka mu February wa 2016, Mpologoma kyamusukkako n’alumba Bukedde n’ategeeza nga bwe yali anoonya omusajja era amawulire gaategeeza buli gwe kikwatako naye agamba nti baamusukkako obungi n’atafunamu mutuufu.\nOkuwasa Bashabire, Dr. Tee yalekawo n’omukyala omulala, Grace Malaika ng’ono yabeeranga nnyo naye naddala ku mikolo gye baabanga bamuyise ate nga Betty abeera nnyo naye mu by’emirimu.\nBwe yawasa Bashabire, bonna baabula eri abantu okuggyako Betty obw’olumu lwe beekanganga nga basisinkanye ku mikolo gye balina okuyimba bombi.\nBetty yategeezezza Bukedde nti, ‘Nze first lady era nze nakimanya dda essaawa yonna nti ne bwe kiriba kiki oyo ye wange. Kati nno tolina ky’obuuza!’\nDr. Tee ne Betty baakoze n’oluyimba lwe bayita Fasi fasi mwe bayimbira nti; .. ‘leka tubayiteko katono..’ n’ebigambo ebirala ebiraga abantu abalinga abaagalana.\nWadde Mpologoma yategeezezza nti olwo luyimba buyimba, gye buvuddeko yategeezezza Bukedde nti ye ne Dr. Tee baddamu dda okwagalana.\nDr. Tee abyegaanyi\nWaliwo abaali bagamba nti Dr. Tee ne Bashabire baayawukana kyokka ebyo Dr. Tee yabiyise bya bwewussa. Ono eyasangiddwa ku situdiyo ye eya Song Factory e Mengo gye buvuddeko yategeezezza nti, muntu wa buvunaanyizibwa atayinza kuzunga bw’atyo.\nMuka Dr. Tee ow’empeta ayanukudde.\nBukedde yayogedde ne Bashabire ali e Bungereza mu budde buno n’agamba nti abatamwagaliza Dr. Tee be bazunza ehhambo nti baayawukanye.\n“Dr. Tee n’oyo Betty baakoze bukozi luyimba naye tebalina kirala kibagatta. Betty ne Kazibwe baayawukana bubi nnyo ekitali kyangu kya kumuddira mu bya mukwano okuggyako eby’emirimu.”\nBetty Mpologoma ne Dr. Tee lwe baasisinkana\nBaasisinkana mu 1999 mu situdiyo za VCL ekwata emizannyo gya Ebonies mu biseera ebyo nga Dr. Tee pulodyusa mu VCL.\nMpologoma agamba nti mu Ebonies yali muyimbi.\nDr. Tee yayagala nnyo Betty olw’okumanya ennyo okuyimba n’eddoboozi eddungi lye yafunira mu kkwaaya z’Abadiventi naddala bwe yali akyali muyimbi mu kkanisa ya Najjanankumbi SDA gye baayimbiranga n’omugenzi Martin Angume ne Phoebe Nassolo ng’ono ye mukulu wa Betty Mpologoma.\nEbiwandiiko bwe bikulaakulanya ffaamu\n'Ente ezange nziriisa muddo mukalu ogutamanyi kyeya'


LOVE ON THE INTERNET – Page 2 – ababaka\nHome Topic LOVE ON THE INTERNETPage 2\nHome › Forums › Culture, Edutainment and Pure Fun › Mutaayi / Best Buddy › LOVE ON THE INTERNET\nOctober 20, 2008 at 12:34 pm #20006\nYiii emboozi mugireesemu ettemu nemutuleka ne taste embi mu kamwa. Naye ndowooza ekyo kyongera kukakasa nti internet love is for real, era obujja buyinza okuyingira wo singa bubeera buyitibbwa. Kale obugoba tebuyitinganira bwereere nga buva mu nyukuta, hahahah kyokka Efulansi. Ye erinnya lyo balisalako batya? Lansi?\nOctober 21, 2008 at 6:12 pm #20022\nNzikiriza ompite Lansi bwooba nawe okkiriza nkuyite Longo. Awo watya?\nBambi kibi ekya mwana muwala oyo. Naye nange entabwe endabikidde yava mabega mu mbera ye ne bba.\nEri abo abafuna obujja ku Internet love, munzijukiza Olugero olugamba nti amaso g’Omuganda gali mu ngalo. Nze bwesikwatako siraba, ate ndowooza mmwe bwemukona ku keys ku keyboard zaammwe, mufuna okulaba nze byesiraba. Oba nno o typing-a otya nga eno bwogaba ebyaalo?\nOctober 22, 2008 at 3:04 am #20025\nNze anasalako elyange bijja tubuguma ……..\nKati bannange nze ndowooza topic yokutta mwandigigyeewo wano kuba etwononedde mood kati mujja kwelabiza nabalina ebirungi byebajja mu internate love .\nNaye waliwo program emu kuTV gyyebakola nga bagezaako okukwaata abetikka obubaya bwa banaabwe.\nNga basajja bakulu ddal abamu nga ddala bazeyuse naye ngo bwaana babulimbye nga bwebali wakati wa15-17 nebatandika nokubugamba biki byebatuseeko nga bogera nabwo nakiki kyebagala bakole nga babatuseeko oba basooke begezeemu, nkutte kuki ku nabansasaana kano kabuuke kano kajeewo…. kind of games.\nNaye ekyasinganga okwanamiriza nga bagendedde ddala abaana gyebabeera naye nga yonna wajjudde camera nabasirikale abekweese waliwo abayagalanga okusooka okusaawo ka mood nebajja nenkangali yaabwe\nNababalala abayagalanga okutukira ku kyambe wagala ngenda okusala ku nnamunyama\nnaye kati owa mawulire bweyasooka okufubutukayo nga buuza kaggwe ensonyi, nasooka yegaana oba nagamba nti mbadde nsaaga . Naye nga tebereza nga bamu balina nabaana abato ngaabo ababanaabwe bebaba bagala bbo okutunuza mumbuga ya sitaani era ensi .\nEkikwewunyisa nti salabayo bakyaala banoonya bwakuweeka kumugongo nga baami baali ready okurera obuto


Abenakyo 22, afuuse Munnayuganda asoose mu byafaayo by’empaka za Miss World okumalira mu bawala abasatu abasinga obulungi nga yabuzeeko katono okutikkirwa engule ya ‘Miss World 2018’.\nMwanamuwala Abenakyo, enzaalwa y’e Mayuge mu Busoga, ataddewo ekyafaayo nga Munnayuganda asoose okuwangula engule eya ‘Miss World – Africa’.\nKino kyavudde ku bategesi ba Miss World okulangirirako abantu babiri bokka kw’abo abataano abaabadde bayiseemu.\nKino tekikomye ku kutunda kifaananyi kya Uganda mu nsi yonna wabula n’okutangaaza emikisa gya Abenakyo okufuna ensimbi n’ettuttumu ery’enjawulo mu Afrika n’ensi yonna.\nEmpaka za Miss World 2018’, nga ze z’omulundi ogwa 68 zaakomekkerezeddwa ku Lwomukaaga abawala bataano abasingayo obubalagavu mu nsi yonna bwe babbinkanye mu kwolesa obulungi, emisono, n’amagezi okulondako Nnalulungi w’ensi yonna ow’omwaka 2018.\nAbenakyo, yalese Abazungu bamunyezeza mitwe olw’engeri bakira gy’addamu ebibuuzo n’amagezi amayitirivu nga kuno kwe yagasse obuwagizi obungi bwe yafunye mu balonzi abaamuyiiridde obululu ku yintaneeti.\nVanessa Ponce De Leon enzaalwa ya Mexico ye yakutte ekisooka, Limsnukan Nicolene enzaalwa ya Thailand n’ekwata ekyokubiri ate Abenakyo owa Uganda n’akwata ekyokusatu.\nEmpaka zino zaayindidde mu kibuga Sanya ekya China nga zaakulungudde wiiki nnamba ng’abategese basunsula mu bawala 188 abalungi kaalaala okulonda ‘Miss Word 2018’.\nAbenakyo okuyitamu, azze awangula abawala okuva mu mawanga amalala nga yasooka kumegga Nnalulungi wa Argentine ne yeesogga olw’olwokaano lw’abawala 30 era awo wonna n’ayitamu okutuuka mu bawala abataano abasingayo obulungi mu nsi yonna.\nAzze awangula olw’engeri ey’amagezi n’obwongo gy’abadde ayanukula ebibuuzo n’okwennyonnyolako ebintu by’akola mu Uganda.\nPulojekiti ye ey’okuyamba abaana abawala abafuna embuto nga bakyali mu myaka emito yakutte omubabiro abategesi be yannyonnyodde nti mu Uganda kizibu kinene aky’abaana abato abafuna embuto nga tebannatuuka myaka 18 nga ku buli baana abawala 5 abatannaweza myaka wakati w’emyaka 14- 19, omu alina olubuto oba yazaalako.\nMu kuwangula engule ya Nnalungi wa Afrika, Abenakyo yawangudde Nnalulungi wa Mauritius, Murielle Ravina n’akola likodi. banna lulungi mu bitundu Afrika: Quiin Abenakyo (Uganda) Amerika: Solaris Barba (Panama) Asia: Nicolene Limsnukan (Thailand ) Caribbean: Kadijah Robinson (Jamaica) Bulaaya: Maria Vasilevich (Belarus) Oceania: Jessica Tyson (New Zealand).


Bukedde Online - Ebinuubule by'okwewandiisa bitwaliddemu bannamawulire\nAba Jibu bawangudde engule ya tekinologiya...\nOno obwedda ebifaananyi abikwatira wansi wa mmotoka.\nPOLIISI esiiwuuse empisa n'ekuba bannamawulire ababadde bakola emirimu gyabwe. Bannamawulire ba Bukedde Ttivvi okuli Ronald Kakooza ne David Ssekayombya, ku Lwokubiri baalozezza ku bukambwe bwa poliisi e Najjanankumbi bwe baabadde bakwata ebifaananyi by'abaserikale nga batulugunya omuvubuka eyabadde yeekalakaasa ku lw'e Ntebe.\nAtwala poliisi y'e Katwe, Abraham Niwagaba y'omu ku baalabikidde mu bifaananyi ng'akuba bannamawulire bano era nga Kakooza yakwatiddwa ng'omubbi n'ateekebwa ku kabangali n'atwalibwa ku poliisi y'e Katwe. (Abaserikale nga basindika Kakooza okumuyingiza wansi wa kabangali.)\nWabula oluvannyuma lwa bannamateeka ba Vision Group okubiyingiramu, yayimbuddwa ne kkamera ye n'emuddizibwa. Muhammad Ssendegeya akulira bannamawulire mu Buganda yategeezezza nti baatandise dda okunoonyereza ku bikolwa bino era bagenda kuvunaana aba poliisi ssekinnoomu nga batandikira ku Niwagaba.


Bukedde Online - Abeewagudde ne batabula ekibalo kya NUP ne NRM\nAbeewagudde ne batabula ekibalo kya NUP ne NRM\nTwagala buwanguzi bwa Museveni mu Buganda\nLatif Ssebaggala olumaze okwewandiisa n'awera\nAdded 18th October 2020\nABATAAYITAMU mu kamyufu ka NRM n’abaalemwa okuyita mu kusunsula kwa NUP batabudde ekibalo mu kalulu k’ababaka ba Palamenti. Bangi beewaggudde ne basalawo okuyingira olwokaano ekiyinza okukosa abaawangula kkaadi z’ebibiina ate awamu kyolekedde okuyamba ebibiina ebirala bye bavuganya nabyo okuyisaamu abantu baabyo.\nMukasa (ku kkono) nga y'akamala okwewandiisa.\nABATAAYITAMU mu kamyufu ka NRM n'abaalemwa okuyita mu kusunsula kwa NUP batabudde ekibalo mu kalulu k'ababaka ba Palamenti.\nBangi beewaggudde ne basalawo okuyingira olwokaano ekiyinza okukosa abaawangula kkaadi z'ebibiina ate awamu kyolekedde okuyamba ebibiina ebirala bye bavuganya nabyo okuyisaamu abantu baabyo.\nMunyagwa ng'ayogera ne basajja be.\nMu Busiro North, Paul Nsubuga eyawangula kkaadi ya NUP yabadde yaakamala okwewandiisa ku kkaadi eno, ate ne gwe yawangula ku kkaadi y'ekibiina ekyo Kasta Hussein Bukenya naye n'ajja ne yeewandisa okuvuganya ku lulwe.\nKino kyatunuuliddwa ng'ekiyinza okuwa Dennis Galabuzi Ssozi (NRM) enkizo kubanga Polof. Gilbert Bukenya eyavuganya Galabuzi mu kamyufu\nka NRM ye teyakomyewo. Ekiyinza okukosa Galabuzi be bawagizi ba Bukenya abamu abaanyiiga ennyo olw'embiranye ey'amaanyi eyaliwo mu kamyufu era nga wadde ba NRM bakyayinza okulonda ow'ekibiina ekirala.\nKyokka okwetemamu mu b'oludda oluvuganya nakwo kwa maanyi kubanga n'ebibiina ebirala byasimbyewo abantu ku kifo kyekimu. FDC yaleese Bashirah Nantongo ate DP n'ereeta Edgar Lubadde.\nMu Kyaddondo East nayo ebibalo byakyuse mu NRM ne NUP. Pius Mujuzi (NRM) nga yaakamala okwewandiisa, ate ne gwe yawangula mu kamyufu Sitenda Sebalu naye ne yeewandiisa. Abaawangulwa mu kusunsula kwa NUP babiri nabo beewandiisizza okuli Khalid Ssimbwa ne Tonny Sempebwa (Ssentebe wa Kasangati Town Council) bonna baakomyewo mu lwokaano okuttunka ne Nkunyingi Muwada\neyaweebwa kkaadi ya NUP.\nKazibwe Majellene owa NUP mu Bukoto Central ng'aliko byannyonnyola.\nMu Wakiso, kino ky'ekifo ekyasinze okuleeta abavuganya abangi nga bali 10 ne kisibagana ne Busiro East nga nayo yavuddemu abavuganya 10.\nOludda oluvuganya gavumenti mu Kyaddondo East nayo lwetemyemu nnyo kubanga FDC yakomezzaawo Apollo Kantinti ate DP n'ereeta James Sserebe. Bonna baagala kudda mu kifo ekibaddemu Robert Kyagulanyi Ssentamu (Bobi Wine).\nMu Busiro East awali Medard Lubega Sseggona ku kkaadi ya NUP, Fred Kangave eyammibwa kkaadi ya NUP naye yeewandiisizza okuvuganya. Ono ayingidde mu kibalo kya Sseggona mw'attunkira ennyo ne Emmanuel Magoola Matovu ne Najib Male Kalinda owa NRM. Ekibalo kya Magoola\nnakyo kyataataaganye nga FDC mwe yavuganyiza ennyo okulonda okwaggwa ate esimbyewo omuntu omulala Charles Kimera.\nDP nayo yaleese Charles Wilson Gala era ono atunuuliddwa nga ayinza okuyingira mu bululu bwa Sseggona kubanga omulundi\nogwaggwa, Sseggona yawangulira ku kkaadi ya DP. Mu munisipaali y'e Ntebe, ab'oludda oluvuganya gavumenti\nbali mu kibalo oluvannyuma lw'omubaka w'ekitundu ekyo Rose Tumusiime eyawangulwa mu kamyufu ka NRM ate okuyingira\nolwokaano avuganye nga talina kibiina.\nKino kitunuuliddwa ng'ekikosa emikisa gy'owa NRM Shyaka Gashaija. Wabula Michael Kakembo owa NUP ne Abubaker Walusimbi owa FDC, Wilberforce Selyazi owa ANT ne Micheal Kale owa DP kuyinza nabo okubakosa nga bagabanye obululu.\nMu Makindye Ssaabagabo, okukomawo kw'omubaka aliyo Emmanuel Ssempala Kigozi kutabudde ekibalo kya David Sserukenya eyawangula kkaadi ya NUP n'ayita ku Ssempala. Frank Kyazze owa NRM atunuuliddwa ng'ayinza okufuna mu kwetemamu kubanga ne DP yasimbyewo owaayo AbdulFarooq Ssebandeke.\nMu Kawempe South, munnamawulire Kazibwe Bashir Mbaziira yabadde yaakamala okwewandiisa ku kkaadi ya NUP, ate ne Dr. Roy Ssembogga gwe yamegga mu lwokaano lwa NUP naye ne yeewandiisa. Omubaka w'ekitundu ekyo Mubarak Munyagwa n'abali mu nkambi yaabwe baalaze nga kino bwe kibakolera kubanga Ssembogga asuubirwa okuwagula obululu naddala obuva mu yunivaasite y'e Makerere gye yali ng'omukulembeze w'abayizi\nOwa NRM mu Solomon Mayanja naye abalira ku kwetemamu kuno kubanga n'okudda kwa Richard Ssebuliba Mutumba mu lwokaano nakyo kyongera kutema mu bululu bw'abali ku ludda oluvuganya gavumenti. Mu Makindye East okujja kwa Micheal Mabikke kutema mu bululu bwa NUP eyayisaawo\nDerrick Nyeko n'ereka Mabikke. Kitunuuliddwa ng'ekiyamba Ibrahim Kasozi owa FDC aliyo kati n'owa NRM Elijah Owobusinge owa NRM.\nMu Makindye West nayo obululu bwa NUP bwolekedde okugabanibwa wakati w'omubaka aliyo kati Allan Ssewanyana alina kkaadi ya NUP ne Farouk Ntege ng'ono gwe bataawa kkaadi. Owa NRM Achilles Lubega abalira ku kwetemamu kuno okufuna omwagaanya w'ayita.\nMu Lubaga North; Minisita Betty Kamya eyawangula Brian Tindyebwa mu kamyufu ka NRM, olwamaze okwewandiisa ku Lwokuna n'ategeeza nga bw'agenda okuwangula Abubaker Kawalya owa NUP kyokka yeekanze okulaba Tindyebwa nga yeewandiisa e Ntinda ku Lwokutaano olwo ekibalo kye n'akirinnyamu eggere kubanga enkambi ya Kamya yabadde ebalira nnyo ku kutemamu obululu bwa NUP wakati wa Kawalya n'omubaka aliyo kati Moses Kasibante gwe bataawa kkaadi.\nMu Nakawa East, enkambi y'omwogezi wa NUP Joel Ssenyonyi kyagikoze bubi nga Kenneth Paul Kakande gwe bataawa kkaadi ku kifo ekyo, ate naye yeewandiisizza. Ab'enkambi ya Margaret Zziwa owa NRM kati babalira nnyo ku kutemamu mu kululu bwa NUP ekiyinza okuwa omuntu waabwe enkizo.\nEbirala laba Bukedde ku Ssande.\nKasta Hussein Bukenya\nBy'olina okukola okweyagalira mu nnyumba enfunda\nEyakubwa ttiyaggaasi alaajanidde abazirakisa\nLukululana etomedde aba bboodabbooda ne basiba oluguudo\nOkufa omusujja gw'ensiri kituuse okufuuka olufumo mu Uganda - Museveni\nMubeere kyakulabirako eri abantu - Ssebwana\nAbantu babiri ababadde batambulira ku boodabooda emmotoka ewabye n’ebatomera okukkakkana ng’omu emumenye okugulu...


Abakulira Poliisi ya Owino bakyusiddwa, Emivuyo n'okusika omuguwa mu Bukulembeze bibizadde - Watchdog Uganda\nABASILIKALE ba Poliisi zonna ez’etoolodde akatale ka Owino mu Kampala bakyusiddwa nga entabwe evudde ku buvuyo obuliwo ennaku zino saako n’okusika omuguwa ku ani alina okukulembera akatale.\nKino kidiridde Omukulembeze we ggawnga ku lw’okusatu okusisinkana abakulembeze be njuyi zombiriri ezisika omuguwa okuli olwa Suzan Kushaba saako n’olwa Nkajja Kayongo ne beeyogerera ebisongovu mu maaso g’omukulu nga buli lumu lulumiriza lunne waalwo okukozesa Poliisi okukwata abasuubuzi saako n’okubatulugunya.\nKushaba era yalumirizza abamu ku bakulembeze mu Kampala ne mu Poliisi okumusabanga ensimbi ze nguzi zaabaddenga abawereza kun kola eya Mobile Money ekintu ekyanyizizza Pulezidenti era olukiiko n’asooka naluyimiriza amale okwekkanya ensonga zonna.\nOmuduumizi wa Poliisi mu Kampala ne miriraano Stephen Tanui bino naye olwamugudde mu matu nasalawo okukyusa mu bakulira Poliisi zonna okwetoloola akateale ka Owino.\nYagambye nti ekimu ku bye yazudde kwabaddeko okuba nti bano babadde bamazeewo ebbanga ddene nga n’abamu bafuuka basuubuzi baamukatale ekikontana ne mirimu gyabwe.\nYagambye nti bano era akizudde nti babadde baafuna oludda buli omu lwawagira mu katale nga kati kyetaagisa okuteekayo abantu abapya abatalina ludda basobole okukuuma obbutebenkevu.\nAmyuka Omwogezi wa Poliisi mu Kampala ne miriraano Luke Oweyesigyire bwatuukiriddwa ku nsonga eno agambye nti enkyukakyuka mu Poliisi z’abulijjo era nga tewali mupoliisi wa Ggwanga atakyusibwa kubanga emirimu gyabwe emikulu kukuuma bantu n’abintu byabwe saako n’okukwasisa amateeka ne bilagiro buli gye baba batwaliddwa okukola.


Bukedde Online - Poliisi eremesezza aba famire ya Yiga okusuza omulambo ku kkanisa ennaku 2\nPoliisi eremesezza aba famire ya Yiga okusuza omulambo ku kkanisa ennaku 2\nKayanja akungubagidde Yiga n'akubiriza aba...\nPOLIISI eremesezza aba ffamire ya Pasita Augustine Yiga Abizzaayo okusuza omulambo gwe ku kkanisa eya Christian Revival Church e Kawaala okumala ennaku bbiri ezisigaddeyo nga tannaziikibwa ku Ssande.\nEkkanisa ya Paasita Yiga esangibwa e Kawaala.\nYiga 43, yafudde mu kiro ekyakeesezza Olwokubiri nga October 20, 2020 wabula bwe yali tannafa yali yalaama omulambo gwe gusuzibwe ku katuuti okumala ennaku ttaano kyokka kino kyajjululwa olw'embeera ne basooka bakkaanya omulambo gusule mu kkanisa ennaku bbiri okuva olwaleero (ku Lwokutaano) okutuuka ku Ssande lw'agenda okuziikibwa.\nKyokka enteekateeka eno poliisi egirinnyeemu eggere era mu lukiiko olwatuulidwaamu ku Lwokusatu akawungeezi abaffamire, ekkaninsa ne poliisi eyabadde ekulembeddwa RPC wa Kampala North, Peter Nkulega baakisazizzaamu ne bakkaanya omulambo gwa Yiga baguleete enkya ku Lwomukaaga okwewala obuvuyo obuyinza okubaawo ng'abantu abangi bakuhhaanye ekiseera ekiwanvu.\nObyekwerinda byongedde okunywezebwa ku kkanisa e Kawaala okuviira ddala ku kkubo wateereddwaawo bakanyama nga basooka ku kwaza, okunaaba mu ngalo tteeka era okuva ku kkubo okutuuka ku kkanisa waliwo ebifo ebinaabirwamu engalo bya mirundi ebiri.\nOkuyingira mu kkanisa munda wagguddwako emiryango ebiri gyokka ogumu guyingiza bantu era wano bakanyama basooka ku kwekebejja ate era bw'oba ofuluma olina kukozesa mulyango mulala nga nawo bakanyama bakwebejja okukakasa nti tolina ky'otutte.\nOmwana alumirizza kitaawe okutta nnyina n'abantu abalala 2\nMaama Lususu omulanga gwa Nadduli gumuli mu ttaano\nBbebi afiiridde mu buliri, nnyina n'addusibwa mu ddwaaliro ng'ataawa!


Bukedde Online - Abachina abaakwatiddwa babagguddeko emisango 11: Basangiddwa n'enfudu\nAbachina abaakwatiddwa babagguddeko emisango 11: Basangiddwa n'enfudu\nPoliisi eggalidde Faaza lwa kujeemera biragiro...\nKkampuni y'Abachina esenze ebirime by'omutuuze...\nPOLIISI yakwongera emisango emirala ku Bachina abaatwaliddwa mu kkooti ku Lwokutaano ne basindikibwa e Luzira.\nOmwogezi w’ekitongole kya poliisi ekinoonyereza ku buzzi bw’emisango Charles Mansio Twine yagambye nti, okusooka baabavunaanye emisango 11 wabula okusinziira ku bye baazudde oluvannyuma, bagenda kubongerako emisango emirala omuyinza n’okubeera omusango gw’obutujju.\nKu Lwomukaaga, poliisi yayazizza kkalina Abachina bano kwe babadde basula e Kireka mu Municipaali y’e Kira mu Wakiso ne basangayo ebintu eby’enjawulo bye bagamba nti, byandiba nga bibadde bikozesebwa mu butujju oba okutambangula eby’enfuna by’eggwanga.\nEbintu ebyazuuliddwa kuliko; essimu 3,521 kwe babadde basinziira okwogerezeganya n’abantu abatali bamu ku mukutu gwa Wechat, layini z’essimu za Uganda ezitanateekebwa mu ssimu ez’omukutu gwa Airtel 1895 n’eza MTN 230.\nEbirala bye baasanzeeyo kuliko; ebipampagalo by’essimu ezigambibwa okuba nga ze zibbibwa mu Kampala, ebyuma bya kkampyuta nazo eziteeberezebwa okuba nga ze zimu ku zibbibwa mu Kampala, minzani egambibwa okuba nga y’ebadde ekozesebwa okupima essimu, ebyoto ebizungu ebigambibwa nti bye bibadde bye yambisibwa mu kusanuusa amasimu.\nWaasangiddwayo ebigirigimba by’olugavu n’eby’enfudu ebigambibwa okuba nga babadde babikukusa okubitwala mu mawanga gye biriko akatale, enfudu mukaaga ennamu nga zino essatu ku zo za mu mazzi ate endala za ku lukalu. Baasanzeeyo n’ebintu ebiteeberezebwa okuba nga bibadde bikukusibwa ne biyingizibwa mu ggwanga nga tebafunye lukusa n’amasimu kika kya Redmi agakolebwa e China kyokka tegakkirizibwa kukozesebwa mu Uganda.\nEssimu 3,521 ezimu zaasangiddwa nga layini ezirimu, zawandiisibwa mu mannya ga Bannayuganda. Zonna zaabaddeko ‘charger’ ezitavaamu nga ziyungiddwa ku yintanenti. Buli ssimu, yabadde eyungiddwa ku mukutu gwa Wechat.\nTwine yagambye nti, omukutu guno, gwaggulwawo Gavumenti ya China bannansi nga bagweyambisa okutambuza ssente n’okuwereza abantu obubaka.\n“Abasajja bano babadde basobola okukuteeka mu katego n’obeera ku mukutu ng’oyogera n’abantu 299 ng’olowooza banjawulo naye ng’essimu zonna ezikozesebwa ziri wano.” Twine bwe yagambye.\nYayongeddeko nti, ebiseera ebisinga abantu abatambuza ebitundu by’ebisolo by’omu nsiko, babeera bakukusa ssente ate abalala baba batujju n’agamba nti, banoonyereza okulaba emisango emirala gye bayinza okubaggulako.\nYagaseeko nti, babadde baakola kkopi mu layini z’abantu era baagala okumanya oba layini zino tebaazeyambisa kuzewolerako ssente nga bannanyini zo tebamanyi.\nAbaakwatiddwa kuliko; Liao Xiao Feng, Chen Xiao Kang, Chen Jun, Chen Sihong, Wenda Chen, Liu Jun Feng, Zhang You Ming, Tang Lu, Yang Jun, Chen Kang, Wu Guan Yong, Li Jia Zhao, Lin Zhichuan, Luo Xiaozhuang, Li Renzhe. Lu Jinhang, Lin Shaosheng, Lin Yiming, Mao Xueming, Chen Huanhuan, Mao Yajun, Deng Guoguo.\nAbalala kuliko; Peng Kun Cai, Li Yan, Huang Jian Yang Miao Xin, Xu Zheng Nan, Lin Zhilong Guo Wei Zheng ne Li Jian, Chen Zhen Qin, Yu Wen Jie, Mi Mi Han, Chen Shu Yam ne Chen Jin Hong.\nBano, ku Lwokutaano baatwaliddwa mu kkooti ku Buganda Road mu maaso g’omulamuzi Marion Mangeni era kkooti yagituuzizza wabweru olw’okutangira okusaasaana kw’ekirwadde kya Covid19 n’abasindika e Luzira.\nTwine yagambye nti, abasinga ku bano, bajja mu Uganda wakati wa October 2019 ne February 2020 nga bakozesa viza y’abalambuzi kyokka babadde bakola bizinensi era babadde balina kkontulakiti ze baakoze ne kkampuni za bannayuganda n’endala eza China ezikolera kuno era 12 viza zabwe zaasangiddwa nga zaggwaako.\nEkizimbe kwe babadde basula, kya munnabwe You Jing eyafuna obutuuze mu Uganda era naye yakwatiddwa.\nBano okukwatibwa, abatuuze baamala kwekubira mulanga nga March 17, 2020 ku Bachina abeesibidde mu kizimbe poliisi yagenze okutuukayo bye yasanzeeyo yakizudde nti, wabaddewo obumenyi bw’amateeka.\nBukedde Fa Ma\nOwa Poliisi aggyiddwa mu ofiisi lwa nsonga za ttaka\nAba LDU bakubye mutabani wa Gen. Gutti n’abalala 2 amasasi


Bukedde Online - Omukazi ayagala kunoba\nLwaki nsiiyibwa mu bukyala?\nNDI musajja mukulu era ne mukyala wange tumaze emyaka kumpi 45 nga tuli bafumbo. Naye kati mukyala wange ayagala kunoba era ng’okusinga abaana be baagala anobe.\nTannambuulira naye mbiwulira era ne paasipoota yafuna. Nina muwala wange ali Bulaaya kati baagala kumutwala alabirire abazzukulu. Naye muwala wange omu yahhamba nti maama simukkiriza kugenda kubanga ayinza obutadda. Nkole ntya? omukyala yeeremye.\nAbaana ennaku zino naddala nga bakuze basobola okulemesa amaka. Ate abakyala abamu abaana bwe bakula batandika okuwuliriza bamaama baabwe era basobola n’okusalawo okukola ekintu ng’okumunobya.\nOmukyala ono mukulu era yeetaaga okubuulirirwa kwa bakyala banne abakulu nga bagumidde mu bufumbo.\nEkirala weewuunya ekimutwala ku myaka gy’alina okulera abazzukulu. Sigaanyi kiyambako muwala wammwe naye ate amaka aba agalendedde ani? Bw’aba agenda kukyalako tekirina mutawaana naye okubeerayo naddala ku myaka gino nze ndaba waliwo obuzibu.\nNsuubira olina abakyala abakulu abasobola okwogera n’omukyala ono. Era ekkanisa, oba omuzigiti nabyo bisoboola okuyamba ku nsonga eno kubanga abakuulu bamadiini bagala abafumbo kubeera waamu nadala nga mukadiiye.\nNaaye era tekigaana kuwuliriza kyagamba kusonga enno. Naaye okutuuka okufuuna passipota nga takubulidde kyaliko agenda kuduuka buduusi.\nOlina omutandikako nga tanaba kubuuka, ate bwalisawo okikola era olina okutandika okulowooza kungeri gyogenda okubeerawo nga tolina mukyala. Ani anakulabirira kubanga kyemanyi okuze. Abaana banaakuteerako omukzi?


Bukedde Online - Abantu bajjumbidde omwoleso gw'ebyobulimi e Namboole\nAbantu bajjumbidde omwoleso gw'ebyobulimi e Namboole\nBoolesezza ne bacamula abazadde\nEngeri gy'oyigiriza omwana okukola mu luwummula...\nAdded 16th February 2018\nWE ziweredde essaawa emu ku makya ku Lwokutaano, ng’abantu bakwatiridde mu nnyiriri ku miryango egy’enjawulo e Namboole okuyingira omwoleso gwa Harvest Money ogw’omulundi ogwokubiri ogugenda okukomekkerezebwa ku Ssande.\nOmwoleso gukyagenda mu maaso era nga okugwetabamu osasula 10,000/- okuyingira ate n’omusomo n’osasula 10000/-.\nOmwoleso guwagiddwa minisitule y’ebyobulimi, obulunzi n’obuvubi, ekitebe kya Budaaki mu Uganda, kkampuni ya ENGSOL abatuusa tulakita, ekitongole kisolooza omusolo ekya URA, bbanka ya dfcu, Davis and Shrtliff abalina ebyuma ebifukirira, ekisaawe kya Namboole ne gutgekebwa kkampuni ya Vision Group efulumya ne Bukedde.\nAbantu nga basimbye ennyiriri okuyingira mu mwoleso gw'ebyobulimi\nOmubaka wa Budaaki mu Uganda Henk Van Bakker bwe yabadde aggulawo omwoleso guno yategeezezza nti, ekyabawaliriza okuguteekamu ssente nga baagala okuzibula Bannayuganda amaaso nti obulimi n’obulunzi basobola okubikolanga omulimu ate ne bafunamu ssete.\nBakker yagambye nti, tebakomye kuteekamu ssente kyokka, wabula baalese ne kkampani 12 okuva e Budaaki zisobole okwolesa ebintu eby’enjawulo abantu bye bagenda okulaba n’oluvannyuma baddeyo babikkole basobole okwekulakulanya. Mu kibangirizi ky’Abadaaki mulimu n’emidaali gy’abalimi abazze basing mu mpaka z’omulimi asinga mu myaka gy’enjawulo.\nBakker bino abyogedde asala akaguwa ng’ali wamu n’akulira kkampuni ya Vision Group, Robert Kabushenga n’omusumba wa Lubaga Miracle Center, Robert Kayinja.\nEyasigadde awaka tosaanye kusubwa, ennaku ezisigaddeyo wandibadde obiteekamu engatti okujja okulaba ku bintu eby’enjawulo n’okufuna amagezi .\nOmwoleso gwetabiddwaamu abantu aboolesa ebintu eby’enjawulo okuli obuuma obufukirira ate nga bwa bbeeyi ntono, obuuma obugatta omutindo ku by’obulimi naawe k’osobola okwegulira n’okakozesa mu maka go, engeri gy’oyinza okuyungibwa ku butale obw’enjawulo mu Uganda n’ebweru.\nOkwo gattako abatunda ensigo ez’embala ate nga mpya ku katale, enkoko ez’amagi eziri ku mulembe ate n’ennunda yaazo gattako endiisa, engeri gy’oyinza okulabiriramu embizzi n’okekkereza ate nga ofunamu, ennima y’obutunda ezza amagoba, tulakita ggwe alina ettaka eddene z’osobola okwefunirako ate mu kibanjampola ebyo byonna nkusuniddeko busunizi naawe wetuukire Namboole olabe.\nEbirala birinde mu Bukedde w’enkya ku Lwomukaaga afuluma leero\n'Muwe abaamawulire eddembe lyabwe'\nBannayuganda ababeera e Canada bategese 'Uganda Kwekwaffe'\nFr Lokodo awadde Paasita Bugingo ekiragiro\nOmwoleso gwa bannamakolero gutandika nkya\nMayiga atenderezza omutindo gwa mmotoka enkadde ezaayoleseddwa\nLooya, omupunta oba bbulooka eyakola ku by’ettaka lyo yandiba yalikutwalako!


Abaawona akabenje k’elyato ku biiki ya Mutima beeyamye okuzimba Ekelezia mu kitundu ekyo – Watchdog Uganda\nBAKAWONAWO mu kabenje k’elyato ly’abadigize akaagwa ku kyalo Buzindeere mu Gombolola ye mpatta omwaka oguwedde, bazzeeyo ne beebaza Katonda era ne beeyama okukwasizaako abatuuze okusobola okuzimba Ekelezia esangibwa mu kitundu ekyo.\nBano baakulembeddwamu Omulangira David Kintu Wassajja saako n’abenganda z’abagenzi abaafiira mu mazzi, abeetabye mu kusaba okwategekeddwa ku biiki ya Mutima, era nga kwetabiddwamu abatuuze ku byalo ebirinanye ekifo kino.\nBwana mukulu we kigo kye Kisoga Faaza Pius Ddunga eyakulembeddemu okusaba kuno yagambye nti kilungi abantu okudda ewa Katonda naddala bwaba nga abawonyezza ebizibu eby’ekuusa ku kufa, era nasanyukira ekikolwa ekyakoleddwa Omulangira Wasajja ne banne.\nYabategezezza mu kubuulira kwe nti bakimanye nti amasanyu tegakoma, era bwe baba basanyuka balina okwegendereza kubanga buli kaseera sitaani naye abaako entegeka ze zaaba atwala mu maaso nga tebamanyi, nga buli kiseera kyetagisa okw’ewonga mu maaso ga Katonda nga tebanaba kukola kintu kyonna.\nYe Wassajja ku lwa banne yebazizza abantu bonna ababayamba mu kiseera ekizibu kye baalimu, era ne beeyama okuyambako ku mulimu gw’okuzimba Ekelezia ya St. Peters esangibwa ku kyalo mubanda, nga bajja kujjanga buli mwaka basabireyo olw’okujjukira enjega eyagwa mu kitundu kino eyaleka nga abantu 30 bafiiriddemu.


WIIKI eno egenze okuggwaako nga Gareth Bale y'ali ku bawagizi b'omupiira abatali bamu okwetooloola ensi yonna. Bale, 30, abadde takyakwatagana n'omutendesi Zinedine Zidane ng'era biyiting'ana nti essaawa yonna ava mu Real Madrid.\nBale yeegatta ku Real mu 2013 ku nsimbi ezaamenya likodi y'omuzannyi akyasinze okugulwa obuwanana ebiseera ebyo (obukadde bwa pawundi 85.3) kyokka abadde takyali muganzi eri abawagizi ba Real abamu n'omutendesi Zidane.\nEnsonda ezimu zibadde zitegeeza nti yandidda mu Spurs gye yava kyokka ng'endala zigamba nti ManU ne Arsenal zandimutwala. Wabula kati ekiriwo, kye ky'okuba nga waliwo kiraabu y'e China, emalirizza emisoso gyonna egimugula era essaawa yonna erangirira nga bw'emututte.\nEno ye Jiangsu Suning ey'omu kibuga Nanjing ekirimu abantu obukadde obusoba mu mukaaga. Jiangsu Suning, ezannyira mu liigi y'e China ey'oku ntikko, esuubizza okuwa Bale akakadde ka pawundi kalamba buli wiiki ng'omusaala era essaawa yonna okuva kati, kigambibwa nti yaakulangirira nga bw'emuguze.\nLwaki ozaala nga teweepimira?


Bukedde Online - Poliisi ennyonnyodde lwaki omubaka Zaake azzeemu okukwatibwa\nPoliisi ennyonnyodde lwaki omubaka Zaake azzeemu okukwatibwa\n“Omubaka ono twasooka ne tumukwata nga 13, August, 2018, kyokka olw’embeera gye yalimu, twasalawo abantu be wamu n’abasawo okubawa omwagaanya bamujjanjabe nga ffe bwe tumukuumidde wabweru w’eddwaliro e Lubaga kyokka ekyatuggye enviiri ku mutwe kwe kuwulira nti omusibe yabadde atolose,” Kayima bw’annyonnyodde.\nPOLIISI ezzeemu n’ekwata omubaka wa munisipaali y’e Mityana, Francis Zaake n’emutwala ku mpaka yeekebejjebwe abasawo abakugu mu ddwaliro lya gavumenti Ekkulu e Mulago.\nOmwogezi wa Poliisi mu ggwanga, SSP Emilian Kayima ng’ayita mu kiwandiiko ky'afumizza ku Lwokuna ategeezezza nti, Zaake, baamukutte ng’agezaako okudduka mu ggwanga era baamusanze ku kisaawe e Ntebe ng’alinze kulinnya nnyonyi eya kampuni ya Ethiopian Airline.\nOkusinziira ku bannamateeka b’omubaka Zaake, nga bakulembeddwaamu Asuman Basalirwa, bagamba nti, abasawo aboogerwako nti bagenda kumwekebejja e Mulago, abamu ku bo baaliko bwe yali yeekebejjebwa mu ddwaliro e Lubaga.\nKayima era annyonnyodde nti, engeri fayiro ye gye yawedde okukolebwako, omubaka ono bw’anaaba akubye ku matu, ajja kutwalibwa mu kkooti avunaanibwe emisango gy’okulya mu nsi ye olukwe.\n“Omubaka ono twasooka ne tumukwata nga 13, August, 2018, kyokka olw’embeera gye yalimu, twasalawo abantu be wamu n’abasawo okubawa omwagaanya bamujjanjabe nga ffe bwe tumukuumidde wabweru w’eddwaliro e Lubaga kyokka ekyatuggye enviiri ku mutwe kwe kuwulira nti omusibe yabadde atolose,” Kayima bw’agamba.\nKayima agamba nti newankubadde ab’olugandalwe baabadde baagala kumutwala afune obujjanjabi obumatiza, bandisoose kufuna lukusa kuva gye bali nga Poliisi so si ku kukuta bukukusi.\n“Twawandiikira abamujjanjaba nga tubasaba azzibwe e Mulago abakugu ba gavumenti bongere okumwekebejja kyokka ne bagaana nga bagamba nti obujjanjabi obumuweebwa bumala nga n’okumutwala e Mulago kwabadde kusiitaana kyokka ate twabasanze bamukukusa kumutwala mitalamayanja kyokka nga tannamaliriza nsonga ze,” Kayima bw'ategeezezza.\nKayima era aweze nti ku mulundu guno, eby’okwerinda bagenda ku byongeramu amaanyi wabweru w’eddwaliro e Mulago kati waakukuumibwa si kulwa ng’addamu okubatolokako nga bwe yabadde akoze amale akwatibwe ku kisaawe e Ntebe.\nAyongerako nti, Zaake olunaafunamu akangubanguba bw’ati nga bamuddusa mu kkooti awatali kwekwasa nsonga yonna, avunaanibwe nga banne 33, okuli n’omubaka wa Kyandondo East, Robert Kyagulanyi Sentamu (Bobi Wine).


Engeri enungi ey'okuyiga\nEngeri enungi ey'okuyiga\nOsobola okwetegekera obuwanguzi mukuyiga kwo.\nGezako okwemanyiza bino:\nBeera n'obuvunanyizibwa ku bulamu bwo.\nObuvunanyizibwa kitegeeza okutegeera nti obuwanguzi buva mukusalawo kiko ekikulu mu byolubiririra ate n'obukulu bwebiseera nebirala by'ogya okweyamba.\nTambulira bulijjo ku ebyo byewasalawo ebikulu n'ebyo by'olubirira.\nOkusalawo ku ebyo ebikulu mu bulamu bwo bulijjo tobilekera mikwano gyo gyokka.\nSooka kkola ebyo ebikulu:\nGendera ku ntegeka yo mubukulu bw'ebyo byoyagala okola era toganya kintu kyonna kuwugula.\nBulijjo lowoleza mu buwanguzi.\nObuwanguzi buli mukukola kyonna kyosobola okuganyula bosoma nabo,okuganyula gwe wennyini ne abo abakusomesa. Bw'oba omaze okusiima by'okola mu ngeri eno obubonero bwofuna bukuyamba buyambi kulaba wa w'oyimiridde naye nga gwe kyoyagala okimanyi.\nSooka otegere abalala kyebagamba oluvannyuma nawe ogezeeko okulaba nti bakutegera singa oba nga olina kyonnyonnyola.\nOkugeza bw'oba olina kyewemulugunya mu mu kuyiga oba bubonero bwo nga obwo, sooka weteeke mu kifo ky'omusomesa olyoke olabe ngeri ki gy'oyinza okumunnyonnyola mu namatira.\nNonya bulijjo engeri entuufu ey'okumulungula mu ebikalubye.\nOkugeza bw'oba totegedde by'oyiga toddingana biddingane nga obisoma. Nonya ekkubo eddala. Tukirira ku musomesawo, ekibinja mwosomera oba abayamba ku basomesa olabe. Oyinza n'okutukirira abali ku mulimu gw'okusomesa obukodyo mukuyiga.\nBulijjo sinziira nga otegeka ebigendererwa byo.\nByawandikibwa okuva ku lutambi "Engeri musanvu ezabantu abawanguzi" olwa Steven Covey.


Bukedde Online - 'Baze ayagala kunzitira mu nju'\n'Baze ayagala kunzitira mu nju'\nSsedduvutto bamukalize emyaka 7 mu kkomera\nOMUKAZI wuuno alaajanye olwa bba bwe bamaze emyaka 14 okwagala okumuttira mu nnyumba amugobemu agikube bbeeyi.\nNalubowang’alaga ennyumba gy’alumiriza nti bba ye yagikoonye\nOmukazi ono Hanifah Nalubowa omutuuze mu Kooki c ekisangibwa mu Town Council y’e Lyantonde yattottodde engeri bba Aziz Ssendegeya gy’amuyisaamu: Baze tumaze naye emyaka 14 nga tulina abaana bana ng’ababiri balenzi abalala bawala, omukulu wa myaka 13.\nBaze nnamwanjula mu bakadde bange ewa taata Ayub Kavuma e Kabetemere ekiri mu Lyantonde Rural mu 2008. Baze akola safaari ng’avuma zino emmotoka ennene okuva mu Rwanda ne Dr. Congo.\nObuzibu buva ku baze kufuna mukyala mulala mu Kampala gwe ssimanyi mannya kyokka ekisinga okunnuma ye baze okuyita ku luguudo lw’e Mbarara ng’alina kuyita Lyantonde kyokka takyajja waka wadde nga ssemaka okuggyako ng’ayiseeyo kuntulugunya.\nNalubowa agamba nti bba yatuuka n’okumuggyako abaana be bonna abana n’abatwala ewa muggyawe e Kampala nga kati ayagala kutunda maka ge.\nNalubowa annyonnyola nti bba yakozese omukisa gw’okuggya abaana ku ssomero mu luwummula n’amusaba bagende bamulabeko e Kampala gy’abeera kuba yali mulwadde, Nalubowa ky’agamba nti teyamanya nti akoze lukujjukujju kumutwalako baana be.\nNalubowa alumiriza bba okumulumba awaka mu kiro ekyakeeseza Olwokubiri n’amenyaamenya endabirwamu z'omu madirisa g’ennyumba yaabwe gy’ayagala okutunda n’okukuulamu enzigi nga bw’amulaalika okumutuusaako obulabe singa tava mu nnyumba ye.\nNalubowa annyonnyola nti agezezzaako okutuukirira ofiisi ekola ku nsonga z’amaka ku poliisi y’e Lyantonde lgye yamuggulirako n’emisango kyokka buli lw’ayitibwa ababuzaabuza.\nNalubowa yasabye abasobola okumuyamba ku kya bba okumuddiza abaana be n’obutatunda maka gaabwe ng’agamba nti ayagala w’anaakuliza abaana be obulungi.\nAgamba nti ekya bba okufuna omukazi omulala takirinaako buzibu kuba eddiini yaabwe ey’Ekisiraamu ekikkiriza naye ekimuluma kye ky’abaana be okumuddizibwa n’amaka agamulekere akuze abaana.\nAmyuka omubaka wa Pulezidenti e Lyantonde, Carlo Kasheija yategeezezza Bukedde nti ensonga zaamutuuseeyo naye akyanoonya ekituufu n’engeri gy’ayinza okuyambamu Nalubowa ekyamubuze kuba agezezzaako okunonya bba Ssendegeya naye talabika


“LWAKI Pulezidenti Museveni atuyisaamu amaaso? Lwaki buli lwe tumuyita atusindikira babaka? Bino bye bimu ku bibuuzo ebyabade bibuuzibwa bassentebe ba disitulikiti nga tebannayiira Kahinda Otafiire mazzi n’okumuwogganira abaviire.\nOtafiire ye Minisita w’ensonga za Ssemateeka. Bassentebe baabadde mu kisaawe e Namboole mu lukiiko lwabwe ku Lwomukaaga gye baabadde bayise Pulezidenti Museveni okubaawo ate n’abasindikiramu Otafiire.\nEmu ku nsonga ze baabadde baagala okubuulira Pulezidenti ya kubongeza misaala.\nBa ssentebe ba disitulikiti beegattira mu kibiina kya “Uganda Local Government Association” (ULGA) era kye kyategese omukolo guno.\nOlwalabye Otafiire ne batandikirawo okuwoggana n’okumutuma eri mukamaawe(Museveni) akomye bbo kye baayise okubayiisaamu amaaso nga tajja ku mikolo gyabwe ng’ate agenda ku gy’okutongoza obumotoka bwa tukuku n’egy’abasamize.\nMinisita Otafiire yasoose n’abatunuulira wakati mu luyogaano nga ssentebe waabwe ow’e Lwengo Godfrey Mutabaazi bw’abawooyawooya.\nKyokka effujjo lyeyongedde ne bamuyiira amazzi abaserikale ne baggya mangu ne bamufulumya nga talinnya.\nOwapoliisi ng’agezaako okukkakkanya bassentebe b’amagombolola e Namboole abaabadde bacoomera minisita Kahinda Otafiire.\nBukedde bwe yayogeddeko ne ssentebe waabwe, Godfrey Mutabaazi yavumiridde ekikolwa ekyakoleddwa okukola effujjo ku minisita omulamba okumuyiira amazzi n’agamba nti kyabaswazizza era bakivumirira.\nYayongedde nti Pulezidenti alina emirimu mingi noolwekyo tayinza kubeera buli wamu nga nkuba.\n“Kikyamu abakulembeze okweyisa ng’abantu abatasomye n’okulowoozesa abantu nti bw’oba oliko obutakkaanya bwonna obumalawo na kukola ffujjo.\nPulezidenti ajja kutusisinkana essaawa yonna ng’afunye akalembereza era ensonga zaffe ajja kuziwulira”. Mutaabazi bwe yategeezezza.\nOmwogezi wa Poliisi mu Kampala n’emiriraano, Emiliano Kayima yagambye nti Poliisi ekyetegereza akatambi akalaga nga bayiira minisita Otafiire amazzi.\nNti abo bonna abanaalabikiramu bagenda kuyitibwa ku poliisi bannyonnyole lwaki baakoze effujjo ku mubaka wa Pulezidenti n’okumutyoboola.


Bukedde Online - Basonze ku bintu 4 ebyavuddeko Magara okuttibwa\nBasonze ku bintu 4 ebyavuddeko Magara okuttibwa\nMuseveni akalambidde ku ky'okuwanika abasi...\nAKATAMBI akalala bambega ke bazudde okuli amaloboozi g’abasse omuwala Susan kongedde okutakuza abeebyokwerinda emitwe ku kigendererwa ky’abatemu.\nMu katambi kano, omu ku basajja abateeberezebwa okuba nga be beenyigidde mu butemu yasoose kukomekkereza nnyina ali awaka nti:\nBino biggyeemu poliisi. Kano akazannyo ke muyingiddemu nze nakatandika era nkamanyi bulungi. Mubiggyeemu poliisi oba si enkyo Susan nja kumukola ky’olifa teweerabidde.\nNkumanyi bulungi, osula Lubowa, famire ngimanyi, amayumba g’olina n’ebyobugagga e Hoima okuli faamu mbimanyi oba si ekyo Susan ojja kumufuna mu bitundutundu. Olwo abatemu baabadde tebannatta Susan Magara wabula nga bakanda nnyina agambe kitaawe John Magara abawe ensimbi akakadde ka doola kalamba. Era taata.\nBwe yabasabye okukendeeza ku ssente, kwe kumutegeeza nti bakimanyi bulungi nti ssente ezo azirina. Bambega ba poliisi kati beezinze ku bintu bisatu bye bateebereza nti biyinza okubatuusa ku basse Susan oluvannyuma lw’ennaku 20 ng’ali mu buwambe.\nl. Oluvannyuma lw’ekiseera nga Susan awambiddwa, bambega baatuuka ku bigambibwa nti taata w’omuwala alina ddiiru gye yayingiramu n’omusajja omu eyategeerekeseeko erya Mugenyi. Ddiiru nti yali ya kutunda mata e Kuwait ng’erimu obukadde bwa ddoola bubiri n’ekitundu (obuwumbi 9 n’obukadde 120 mu za Uganda).\nMagara alina kkampuni etunda amata (Bwendero Dairy Farm) ku luguudo Kabakanjagala mu Kampala era alina ne ffaamu e Hoima.\nKigambibwa nti Mugenyi ye yaleeta ddiiru era mu ntegeeragana, baalina okumuwa emitwalo gya ddoola 80 (obuwumbi 2 n’obukadde 920 mu za Uganda) nti wabula baamuwaako emitwalo gya ddoola 10 gyokka (obukadde 365) endala ne bamusuubiza okuzimuwa oluvannyuma.\nNti yakanda kubanja nga tebamusasula era ensonga zino Susan abadde maneja mu kkampuni y’amata yazimanyaako. Mu maloboozi agaakwatiddwa ng’abatemu batulugunya Susan, yabadde alaajana agamba bazadde be basasule abatemu ensimbi bataase obulamu bwe, kyokka tekyasobose.\nBambega abeezinze ennyo ku kino bagamba nti okusalawo okuwa famire omukisa okwogera n’abaawamba omuwala kyesigamizibwa ku bino bye baali bafunye ebyasiiga ekifaanaanyi nti abazadde n’abaawamba omuwala balina kye bamanyi wakati waabwe. Balowooza nti waabaddewo akakuku n’okwesasuza mu bigendererwa by’abatemu ng’ekya ssente yabadde nnyongereza y’ensonga lwaki abatemu baakoze buli ekisoboka okutuusa obulumi ku bazadde omuli n’okutema ku muwala engalo ne bazisindikira abazadde nga ziri mu bbaasa.\n2. Ettaka: Bambega era bagoberera n’ebiwanuuzibwa nti obutemu buno bulina akakwate ku nkaayana z’ettaka naddala mu kitundu ekirimu amafuta e Bunyoro. Kigambibwa nti John Magara ng’akolaganira wamu n’eyali Minisita Henry Muganwa Kajura baafuna ettaka e Hoima ne basengula abatuuze ate abalala ne balemerawo.\nBambega kino nakyo bakigoberera nga bagamba nti kisoboka okuba ng’abalina obutali bumativu ku nsonga zino baasazeewo okukolawo akatiisa okulaga Magara ne Kajura nti ku ttaka tebasaaga.\n3. Ssente: Bambega era bagoberera n’ebiteeberezebwa nti bano baazize famire ya Magara nga yaakafuna ssente ne basalawo okuwamba omuntu ow’omugaso mu famire n’ekigendererwa eky’okufuna obutitimbe bw’ensimbi.\nOmu ku ba famire ataayagadde kwatuukirizibwa yategeezezza nti taata w’omuwala yabadde yaakeewola akakadde ka ddoola era kya beewuunyiza nga ku lunaku lwe zaagenze ku akawunti, ate n’omuwala lwe baamuwambye ate era ne basaba omuwendo gwe gumu ogwo!\nWabula bambega abeezinze ku kya ddiiru y’e Kuwait baategeezezza Bukedde nti okwewola kuno kwabadde kugendereddwa kwongera ‘kapito’ mu kkampuni y’amata okutuukiriza obungi bw’amata ge baabadde balina okutunda oluvannyuma basasulwe obukadde bwa ddoola obubiri n’ekitundu.\nBongerako nti mu kukkaanya, Mugenyi eyaluka ddiiru yassaawo akakwakkulizo nti ezize bazimusasulirawo, kyokka bwe yatuuka okubanja ne bamukambuwalira nga bambega bateebereza nti ono yandibeerako ky’amanyi ku butemu.\n4. Eby’omukwano: Bambega era bagamba nti n’ensonga z’omukwano tebazibuusa maaso kubanga ebikolwa by’okuwamba abakazi n’okubatta bitera okulabikira mu baagalana kyokka nga basoowaganye. Wano we baasinzidde n’okukwata muganzi wa Susan ne bamuggalira.\nMu ttuluba lino banoonyereza ne ku butakkaanya obw’engeri yonna obuyinza okuba mu famire.\nPoliisi ennyonnyodde Akulira ekikwekweto ky’okuyigga abaakoze obutemu buno AIGP Abas Byakagaba yagambye nti ebintu byonna ebyogerwako ku butemu buno bakyabyetegereza era mu kiseera kitono bagenda kuba batuuse ku kituufu.\nYayongedde okusaba abantu bonna abalina kye bamanyi naddala ku maloboozi agawulikikira ku butambi obwakwatiddwa batuukirire poliisi mu kyama oba okukuba ennamba z’essimu 0800199044 oba 0800199055.\nObulamu bw'okweyombekera kkoyi


Abavubuka ba DP basatu bakwatiddwa ku bya ...\nPOLIISI y'e Kabalagala yagenze n'eggya sitatimenti ku muka landiroodi w'omugenzi Dr. Catherine Agaba, mu kaweefube w'okuzuula ebikwata ku nfa y'omugenzi.\nOmu ku baserikale e Kabalagala yannyonnyodde nti muka landiroodi baamutuukiridde ne bamunnyonnyola nga bwe kyabadde kyetaagisa okumuggyako sitatimenti era n'akkiriza n'addamu buli kibuuzo obwedda kye bamubuuza.\nEnsonda ku poliisi e Kabalagala zaategeezezza nti muka landiroodi yannyonnyodde nti abadde talina mpalana yonna na mugenzi Dr. Agaba nti naye yatandise kuwulira byogerwa ng'omuntu amaze okufa nti babadde n'obutategeeragana.\nOmuvubuka Ken Ronald Obangakene azze akyusakyusa sitatimenti okuva lwe yakwatibwa, ng'annyonnyola engeri gye yattamu omugenzi. Kino kituusizza abeebyokwerinda ku kulowooza nti omuvubuka ono teyali yekka, era bakyalina bingi bye balina okuzuula ku ttemu lino.\nSitatimenti z'omutemu zitambula bwe ziti: 1. Obangakene agamba nti dokita bwe yakonkona n'amuggulira, bwe yayingira n'amugwa mu bulago n'amutuga, omulambo n'akunyugunya mu kinnya kya kazambi n'akibikkako.\n2.Mu sitatimenti eyookubiri, Obangakene agamba nti dokita bwe yakomawo, n'amuggulira, yali yaakayingira n'amuva emabega n'amukwata akabadiya n'amutta.\nMu kaseera ako mmotoka yajja ku geeti, n'asooka awalula omulambo n'agukweka emabega w'eryato ery'omulembe eriri mu kikomera omwo. Oluvannyuma yagenda n'aggulawo geeti mmotoka bwe yayingira, n'akomawo ku mulambo n'aguwalula n'agusuula mu kinnya kya kazambi. Bwe waayitawo akaseera, yaddayo ku kinnya n'akizuula nti omugenzi yali tannafa yali akyasamba.\nYamukwata n'amwambulamu empale empanvu gye yalimu n'agimutugisa n'amumaliriza omulambo n'aguzza mu kinnya.\n3. Mu sitatimenti eyaakasembayo, Obangakene agamba nti dokita bwe yakomawo, yamuyita n'aggulawo geeti bwe yayingira, n'abaako by'amutuma ku dduuka.\nObangakene bwe yakomawo ku dduuka, n'atwalira dokita ebintu bye yali amutumye mu nnyumba. Bwe yatuuka mu ddiiro, Obangakene yategeeza dokita nga bwe yali aleese ebintu bye yamutumye.\nDokita yamulagira abimuteere ku mmeeza agende. Wabula Obangakene agamba nti bwe yatunula mu kisenge, oluggi lw'ekinaabiro terwali luggale n'alengera dokita ng'anaaba.\nWano we yafunira ekirowoozo n'amulumba n'amuvumbagira n'asooka n'amusobyako. Oluvannyuma yamutugumbula, omulambo gwe n'agukulula n'agufulumya ebweru n'agusuula mu kinnya kya kazambi.\nOlw'obutakwatagana kwa sitatimenti zino, abeebyokwerinda kwe basinziira ne bagamba ntgi Obangakene alina omuntu gw'azibira, eyamutuma okukola ekikolwa kino gwe balina okunoonya bazuule


Translation of the meaning of Sura At-Taghaabun - الترجمة اللوغندية - المؤسسة الإفريقية للتنمية - Noble Quran encyclopedia\nTranslation of the meaning of Sura: At-Taghaabun\nAya: 1 2 3 4 5 6 7 8 9 10 11 12 13 14 15 16 17 18\n1. Ebiri mu ggulu ne mu nsi byonna bitenda Katonda, obufuzi bwonna n'amatendo gonna bibye, anti ye muyinza wa buli kintu.\n2. Yye yooyo eyabatonda nga mu mmwe mulimu abakafiiri na bandi bakkiriza. Lubeerera Katonda alaba bye mukola.\n3. Yatonda eggulu n'ensi lwa nsonga. Ekifaananyi kye yabatonderako kye kisingira ddala okuba ekirungi. Era gyali gye mugenda okudda.\n4. Amanyi ebiri mu ggulu ne mu nsi, era nga bwa manyi bye mukweka ne bye mwolesa. Anti Katonda amanyi ebiri mu bifuba.\n5. Abaffe amawulire gaabo abaakafuwala oluberyeberye lwa mmwe tegaabatuukako, ekyabaviirako okuba nga bakomba ku bukaawu bwo bukafiri bwabwe. Era bagenda kutuukwakwo e bibonerezo ebiruma.\n6. Olwe'nsonga nti ababaka baabwe baabaleeteranga obubaka obujjudde obunnyonnyofu, bo ne bagamba nti omuntu obuntu yajja atulungamye! ekyo ne kibakaafuwaza, ne baba nga tebakyayagala kuwulira kikwata ku bubaka, ne Katonda naaba nga takyabeetaaga. Anti Katonda bulijjo talina kye yataaga, era nga bulijjo atenderezebwa.\n7. Abatakkiriza Katonda beerimba nga bagamba nti tebagenda kuzuukizibwa. Bagambe ggwe (Nabbi Muhammad (ﷺ)) nti ssi bwekiri. Ndayira Katonda omulezi wange ddala mujja kuzuukizibwa, oluvanyuma mujja kutegeezebwa ddala ebyo bye mwakola, nekyo nno kyangu nnyo ku Katonda.\n8. Kale nno mukkirize Katonda n'omubakawe n'ekitangaala (Kur'ani) kye twassa, ne Katonda bulijjo mumanyi nnyo weebyo bye mukola.\n9. Mujjukire olunaku Katonda lwa libakunganya ku lunaku lwe kiyaama, olwo lwe lunaku oluliraga okufaafaganirwa (eri abakafiiri), oyo yenna akkiriza Katonda naakola e mirimu emirungi, Katonda amusangulako ebibibye, era agenda kumuyingiza e jjana ezikulukutiramu e migga, nga baakuzibeeramu lubeerera. Okwo nno kwe kwe siima okuyitirivu.\nPage number: 557\n10. Naye ate abo abaakafuwala ne balimbisa n'ebigambo byaffe, abo nno b'ebantu bo mu muliro, ba kubeera mu gwo olubeerera, eyo nkomerero mbi.\n11. Tewali buzibu bwonna butuuka ku muntu okugyako nga Katonda akkirizza, oyo yenna akkiriza Katonda, Katonda alungamya omutimagwe. Mazima bulijjo Katonda mumanyi nnyo wa buli kintu.\n12. Mugondere Katonda era mugondere omubakawe. Naye bwe munaayawukana kwe kyo, ye omubaka waffe (tanenyezebwa) obuvunaanyizibwabwe, kwe kutuusa obubaka mu bujjuvu.\n13. Katonda ye yekka asinzibwa, abakkiriza bateekwa kwesiga Katonda yekka.\n14. Abange mmwe abakkiriza mazima mu bakyala ba mmwe n'abaana ba mmwe mulimu abalabe, n'olwekyo mubeegendereze. Naye bwe mubaddiramu ne mubalekera, ne mubasonyiwa, mazima Katonda muyitirivu waakusonyiwa asaasira ennyo.\n15. Mazima e byobugagga bya mmwe n'abaana ba mmwe kikemo, ng'ate ewa Katonda we wali empeera ensukkulumu.\n16. Kale nno mutye Katonda nga bwe muba musobodde, muwulire era mugonde, mu ngeri yeemu mugabe ku lwa Katonda, ekyo nno kye kirungi gye muli. Oyo yenna awonyezebwa omulugube gwo mwoyogwe, abo nno be b'okuganyulwa.\n17. Singa muwola Katonda oluwola olulungi, alubabalizaamu era n'abasonyiwa ebyonoono bya mmwe, bulijjo Katonda asiima era wa kisa.\n18. (Katonda oyo) amanyi ebitalabwako n'ebirabwa, nantalemwa, akola buli kintu nga asinziira ku nsonga.\n(Send note: الترجمة اللوغندية - المؤسسة الإفريقية للتنمية - Sura:At-Taghaabun - Aya:)